url: =Zomi Innkuan Adelaide (ZIA) - Australia Tangthu leh Thukhunpi (Constitution and By-law). - Laibu Saal\nHome > Taangthu > Zomi Innkuan Adelaide (ZIA) - Australia Tangthu leh Thukhunpi (Constitution and By-law).\nZomi Innkuan Adelaide (ZIA) - Australia Tangthu leh Thukhunpi (Constitution and By-law).\nZomi Innkuan Adelaide Tangthu\nZomi Innkuan Adelaide (ZIA) Logo.\nAdelaide khua pen Australia gam South Australia State ii khuapi hi aa Rev.Dr. Chin Do Kham a sih ma deuh Adelaide hong pai laai in "Adelaide a tung masa ZOMI ka hihi" cih gen hi. Adelaide khuapi sungah mimal 1.3 million bang om aa Zomi pen 130 bang ki om ding hi.\nZomi Innkuan Adelaide pen 2012 inThukhun kician takin siksan in kiphuan zo hi. 2013 sungin Thukhun(Bylaw) a khat vei na kipuah masa aa, 2014 ciangin a nih vei na Thukhun puahphatna ki nei kik leuleu hi. Zomi Innkuan Adelaide te thukhun leh thumeilet pen Zomi Innkuan India, Zomi Innkuan DC area, Zomi Innkuan Norway leh leitung bup Zomi Innkuan te Thukhun te tawh et kaak kawm aa Adelaide dinmun tawh a kituak ding aa a kibawl ahihman in piicing in kip mahmah hi.\nA kipat lam in kum 1 in khat vei ta kitelna om aa a tawpna thukhun khit ciangin Executive Committee te term pen kum nih in kikhan to hi. Amapen President a sem pen Pa Thang Sian Dal Gualnam(Laaitui) hi aa, a ma khit ciangin nih vei a kizom in Pa Zam Cin Khai Naulak (Tungzang) kiteel suak hi.\nZomi sungah hong lut nuam nailo I sanggam ZO te simloh Adelaide khuapi sungaa Zomi mimal 95 bang ZIA sungah lut kim gai aa Khuado Pawi leh Zomi Namni te Zopau mah tawh piicing takin a kimuakna khuapi khat ahihi.\nAustralia gamsungah pawlpi leh Pasian thutawh a kinah vawh kha lo aa Minam luanzia lian bek tawh a kalsuan te lak ah a piicing pen leh member a tam pen kipawlna ahihi. Pawlpi namkim huan aa Minam leh Biakna a khen sitset kipawlna khat ahihi.\nKum khat khit kum khat member ki behlap semsem aa kalsuan zia zong piicing semsem hi. ZIA sungah a lut nuam te pen kum khat ai $50.00 kidong pah aa $15.00 pen kumsum in kiciamteh hi. $36.00 pen Donghu fund sungah lut pah aa pawllut mite sihna bek ah a kizang dingin bank account khat kihong hi. Kumsum te pen Khuado pawi, Zomi Namni te ah a kizang bek hi lo in pawllut mite Pa, Nu, Nu kik, Pa Kik, unau sanggam laigui zom lian te (mundang ah) sihna mun ah $200.00 tawh siatvatna kipia in hun kibawl pih hi.\nMun tuamtuam ah a om Zomi Innkuan kipawlna te in Zomi Innkuan Adelaide te Thukhun@bylaw limtak in na en cian leh zattheih ding tampi omding in ka um hi. Zomi Thupha!!!\nDr. Lian Sian Sing Gualnam (Singpi Gualnam)\n2nd year Pharmacy student(University of South Australia)\nPs. Nidang ciang kipawlna Dial@Flag ding zong mipi te tungah dongin kipsakna kineih sawm hi.\nZomi Innkuan Adelaide (ZIA) mipi Khuado Pawi 2015.\nZomi Innkuan Adelaide (ZIA)\nThukhunpi (Constitution and By-law)\nKhenpi 1: Kipawlna Min (Name of Organization)\nKipawlna min dingin “Zomi Innkuan Adelaide”, a tomin “ZIA” kici hi. Kipawlna min pen mangkam (English) in “Zomi Community Adelaide (SA)” kici hi.\nKhenpi 2: Kipawlna Phualpi (Headquater) leh kipawlna gamhuam (Area)\nKipawlna Phualpi pen Adelaide hiding aa South Australia state sung huam hi.\nKhenpi 3: Kipawlna Ngimna leh Tupna Bulpite (Aims and Objectives)\n(a) I minam min “Zomi” thupi sakin tawisang ding.\n(b) Zongeina, Zopau, Zolai thupisak in kemcing ding.\n(c) Minam, beh, khua le tui leh pawlpi tuamtuam cihte kikhen loin Zomi sungah pum khat suakin nasepkhop theih nading.\n(d) Nopna, dahna ah ki uap in, kihuh kikhual nading.\n(e) Leitung mun tuamtuam pan Zomi kipawlna tuamtuam te tawh kizomin I minam leh I Minam leh I gam aading nasem khawm ding.\nKhenpi 4: Kipawlna Dinzia leh Thu meilet te (Motives and Policies)\n(a) Hih kipawlna in Biakna pawlpi leh Gamthu (Political Party) kipawlna hilo ding hi.\n(b) Hih kipawlna in South Australia State sung aom Zomite nopna leh dahna ah a makaih ding kipawlna hi ding hi.\n(c) Hih kipawlna sungah aituam (Personal) vai te kilutpih thei loin mipite leh minam ading bek sepkhiatna hi ding hi.\n(d) Hih kipawlna sungah numei leh pasal, a khang leh a ham, mizawng leh mihau, mipil leh mimawl, sakmi leh khangmi, Sim leh Zo kideidan lo ding hi.\n(e) Hih kipawlna sungah ki-itna, kizahtaakna, kithutuakna te kibulphuh tawntung ding hi.\nKhenpi 5: Kipawlna thu bulphuh te (Mottos of the organization)\n(a) Kipawlna thubulphuh pen “Zomi sungah Innkuan Khat ih hi hi”\nKhenpi 6: Kipawlna ii ciaptehna lim (Emblem of the Organization)\nKipawlna ii ciaptehna lim(logo) a laaizang (centre) sungah Vaphual nih Ngeisok paak tungah kilutuah in, A tungah “Zomi Innkuan Adelaide” kigelh dingaa anuai ah “Estd-2012” leh “Australia” cih kigelh ding hi. Anung(Background) ah puan laaisan kisuang ding hi.\nKhenpi 7: Kipawlna Makai dingte (Qualifications of the Executive Committee)\n(a) Kipawlna Makai (Executive Committee) te pen South Australia state sungah a tawm pen Kum khat aom khinsate bek hiding hi.\n(b) Kipawlna Makai dingte pen kum cingsa (>18years) hiding aa Zomi Innkuan Adelaide (ZIA) Pawllutman (membership fee) a pia mi hiding hi.\n(c) Kipawlna Makai ding te pen Pasian nasemte hilo ding hi.\n(d) Kipawlna Makai dingte pen Zomi Innkuan Adelaide thukhunpi te telin, zat dan ngeina te Bang aa nasem, kalsuan nuam mi hi ding hi.\nKhenpi 8: Kipawlna makaipi te kitelna (Processes of Election)\n(a) Makaipi te kiteelni (Election Day)\nMakaipite kiteelna pen kum nih ciang khatvei ta omding aa lungdam koh pawi (Thanks Giving Day” June kha sung kibawl ding hi.\n(b) Kiteelna hun-uk dingte (Election Commission members)\n(i) Kipawlna makai (EC) hong sem laaitak te thukimna tawh makaipipa/nu (President) in Kiteelna hun-uk ding a kisamzah hong sehding aa, a kiteel hun-uk te makaihna tawh siangtho tak leh suakta (free and fair) takin kiteel ding hi. (ii) Kiteelna hun-uk dingte pen kipawlna lut mite lakah akhanghaam khin, pilna leh theihna a Kicing leh a zahtak huai mi hi ding hi.\n(iii) Guptuam leh deihsak tuam nei loin, thumanna tawh tangtak aa na a sem mi (Neutral Person) hi ding hi.\n(iv) Kiteelna hun-uk dingte pen kiteelna ah a kiteel theilo ding mite hi ding hi.\n(v) Makailui te in Makai thakte kiangah thuneihna te hong ap khit aa kipan Kiteelna makai te thuneihna a bei hipah aa Makaithak te in hun hong la-in hong makaih pah ding hi.\n(c) Ateel theiding Mite\n(i) Zomi Innkuan Adelaide member te lak pan kum 18 a cingsa khempeuh in mee (vote) pia thei ding hi.\nKhenpi 9: Kipawlna Thudotpi te (Advisory Board)\n(i) Kipawlna Makai thakte in Kumpi lam tawh kisai thudotpi leh Zomi Innkuan\nAdelaide innsung tawh kisai Thudotpi ci-in thudot picing (Professional Advisors) ki seh ding hi.\n(ii) Thudotpite pen a kiteelthak kipawlna Makai te-in muang takin minpia (nominate) dingaa kum cingsa (>18) pawllutmi a tamzaw thukimna tawh kikipsak ding hi.\n(iii) Thudotpite pen Executive Committee thukikupna (meeting) te ah akisambangin kihel theiding hi. Ahih hangin amau pen EC member hilo ahihmanin Mee (Vote) pia theilo ding hi.\n(iv) Thudotpite term pen makaipite tawh kibangin kum nih sung hiding hi.\nKhenpi 10: Kipawlna Makai dingte (Executive Committee)\n(a) Makaipi - President\n(b) Thuzeekpi - General Secretary\n(c) Sumkempi - Treasurer\n(d) Makaihuh - Executive Member\n(e) Makaihuh - Executive Member\nAtung aa bangin panmun te kiguang hi. Ahun leh kisapna zui in sub-committee dangdang te makai a tamzaw thukimna tawh kibehlap theiding hi.\nKhenpi 11: Kipawlna Thuneihna leh Thu vaihawmna (Powers and Procedures)\n(a) Executive Committee (E.C) Makai te pen:\n(i) South Austraia State sung aa Zomi tawh kisai vaihawmna, sepkhiatna khempeuh ah Panmun la dingte (Executive Body) ahi hi.\n(ii) Zomi Innkuan Adelaide Thukhunpi leh zatdan ngeina (By-law) te a gelh thei ding leh Puahphatna a bawl thei dingte (Legislative Body) ahi hi.\n(iii) Zomi Innkuan Adelaide member te sungah minam vai tawh kisai a kisam bangin thukhen thei dingte (Judicial Body) ahi hi.\n(b) Thukhunpi (By-law) tawh kizui in E.C Makai a tamzaw thukimna tawh vai kikhawm ding Hi.\n(c) Thukhunpi (By-law) sungaa kihel lo thu dangdangte vaihawmna ah mipi a tamzaw Thukimna tawh thu kikhensat ding hi.\nKhenpi 12: Kipawlna makaipite nasep dingte (Duties and Conducts of the Executive Committee)\n(a) Makaipi (President)\n(i) Kipawlna ii lutangpi hi ding aa, vaihawmna tengah makaipi sem-in meeting sam thei ding hi.\n(ii) Kipawlna tawh kisai a sia apha bawlna khempeuh theihpih ding hi.\n(iii) Kipawlna nasep te a panpih zoden leh adin pihngam, a sem ngam den khat hi ding hi.\n(iv) Kipawlna nasep te vaan in minam dangte leh Zomi sung minam kipawlna tuamtuam te tawh kizopna Ah a makaipi hi ding hi.\n(b) Thuzeekpi (General Secretary)\n(i) Thuzeekpi pen kipawlna sung nasepna ah Tanupi hi ding hi.\n(ii) Makaipipa (President) a om theih lohna leh manmawhna a neih ciangin thukikupna (meeting) sap Theihna nei ding a makaipipa/nu tangin thuneihna ne ding hi.\n(iii) Kipawlna tawh kisai kikupna (meeting) khat peuh ah makaipipa kihel theih lohna a neih hun ciangin tua kikupna a kah makaidang te in thu khensatna leh thukimna te a manlang pen in makaipipa/nu tungah zaksakna nei ding hi.\n(iv) Kipawlna meeting te ah thu khensatnate ciamteh dingaa, kipawlna ii lai tuamtuam (records & membership) te kemcing in a kisam hunin member te tungah zaksakna nei ding hi.\n(v) Kipawlna nasepnate ah makaipi tawh min thuh khawm dingaa, thuzaksakna, sapna Leh lai tuamtuam te geelin hawmkhia ding hi.\n(vi) Ahunzui in a kiphuan sub-committee te nasep vaan ding hi.\n(c) Sumkempi (Treasurer)\n(i) Kipawlna sumte kemin sazian tawh kician takin koih ding hi.\n(ii) Kipawlna sumte kipawlna makaite theih loh, lungkim loh in zang thei lo in, pia thei lo ding hi.\nKhenpi 13: Thukikupna tawh kisai (Meeting)\n(a) Kipawlna makai(EC) te pen atawmpen kha thum in khat vei ta kimu (meeting) ding aa tua kithukupna ah EC khempeuh kihel kim hamtang ding hi.\n(b) Thukikupna khat peuh ah EC member a tamzaw (>75%) a kim kei leh tua thukikupna khomcing lo kici ding aa tua mah bangin a kisamsa mi(invited only) a tamzaw (>75%) a cing ke leh ua kikupna khomcing in kiciamteh loding hi.\n(c) Thukikupna khat peuhah thukhensatna khat peuh a kibawl ciangin a thukikupna (meeting) ah hong kihel Mee(vote) pia theiding atamzaw te thukimna tawh kikhensat ding hi.\n(d) Thukikupna khat peuh ah kithukimna om zolo-in, pai khiatna (Walk out) a om leh khop kik ciangin akisap leh President pa’n Mee (Vote) zangin kensat ding hi.\n(e) Thukikupna khat peuhah thusung nuam te-in “Khut lam in” hunuk (Chairperson) pa/nu kiangah hun ngen ding aa hunuk (Chairperson) pa/nu phalna bek tawh thusung thei ding hi.\n(f) Thusung nuam mikhat sang atamzaw hunkhat sungin a kituak ciangin hunuk (Chairperson) pa/nu’ apiak penpen in thusung masa ding hi.\nKhenpi 14: Kipawlna Makaite (E.C) hun (Terms of the Executive Committee)\n(a) Kipawlna Makaite hun pen kum nih sung hiding hi.\n(b) Makai khatin panmun khat ah a kizom in term nih ciang sem thei ding aa ahihhangin Makai panmun dangah kitel kik thei ding hi.\n(c) Makai khat South Australia State sung pan paikhia ahih kei leh panmun pan a tawp, a kikhawlsak leh E.C member a tamzaw thukimna tawh EC member thak dingin kipawlna member sung pan a muanhuai mi khat ki la ding hi. (d) Kipawlna Makai khat in kipawlna Thukunpi (By-law) siiksanin na hong semlo-in kipawlna hong langpan leh E.C pan Warning kipia dingaa, a nih veina hong tat laai teeiteei leh E.C atamzaw thukimna tawh panmun pan kikhawlsak thei ding hi.\nKhenpi 15: kipawlna Makai te ki-apna (Handing-Over of the Executive Committee)\n(a) Kiteelni aa kipan kha khat sungin (Within one month) vai khempeuh, sum khempeuh ki-ap siang ding hi.\nKhenpi 16: kipawlna Makaithak te kiciamna\n(a) Kiciamna hong makaih dingin Election Committee Makaipi hiding aa a nuai aa bangin kiciam Sak ding hi.\n“Kei mah ( Minpulaak ding) …………………….in tuni aa kipan khenpi 14 sungah a kikipsak term bei dong Zomi Innkuan Adelaide member atamzaw in hongtelna panmun ah ka lungsim khempeuh, ka thatang khempeuh leh ka theihna khempeuh tawh kasem dinghi cih Pasian mai leh mipite mai ah kong kiciam hi.”\nKhenpi 17: Pawllutna leh Pawltawpna (Membership)\n(a) South Australia gamsung ah a om Zomi khempeuh kipawlna in huam hi.\n(b) ZIA Thukhunpi leh zatdan ngeina te thukimin, kipawl khopna a lunggulh mikhempeuh pawllut man (membership Fee) pia in kipawlna ah lut thei ding hi.\n(c) Kumsum (annual fee) pen mikhat ciang kha khat in $1.25 kidong dingaa, hong piak ni aa kipan a mai June kha (30) ni ciang huam ding hi.\n(d) Kumsum ( annual fee) kua mahin lakik thei lo ding hi. (Non-Refundable)\n(e) Member lutsa te sungpan naungek suakthak a om leh kumsum (annual fee) apiak masiah member khat ii phattuamna khempeuh ngahlo ding hi.\nKhenpi 18: Pawllutna hang aa Phattuamna (Benefits)\n(a) Pawllutmi khat peuh ii innkuan sungah a Nu,Pa (Nu kik,Pa kik), Zi, Pasal, tate\nLeh sanggam laiguizom te-in sihna a tuah zenzen uh leh ZIA in hehnep tutpihna nei ding hi.\n(b) A tung aa bangin dahna a om leh ZIA min tawh $200.00 kipia ding hi.\nKhenpi 19: Donghu (Welfare)\n(a) Kipawlna alut member khatin Donghu sum dingin mi khat ciang kha khat in $3.00 kidong ding aa, Hong piak ni aa kipan a mai June kha (30) ni ciang huam ding hi.\n(b) Azenzen in ZIA member sungpan Sihna/Dahna a tuak a om leh Donghu sum sungpan $ 5000.00 tawh sihgaalna kipia ding hi. Donghu (Welfare fund) a kicin kei leh a kisam zah ZIA member sungpan mimal zui in ki donbeh ding hi.\n(c) ZIA pawllutna kumsum (annual fee) pialo in Donghu(Welfare fund) kipia theilo hi.\nKhenpi 20: Thu kizaaksakna (Correspondence)\n(a) Kipawlna min tawh laipai, lailut nasepna khempeuh makaipi, thuzeekpi te in semding, Geel ding hi.\n(b) Kipawlna makaipi( E.C) te thukimna a hihkei leh pawllutmi a tamzaw thukimna a om Loh in kuamah peuhin ZIA min tawh thugen, laigelh, sumdon leh palaai sem theilo ding hi.\nKhenpi 21: Kikhoppi Nite (Functions and Gatherings)\n(a) Khuado Pawi (Harvest Festival) pen October Kha sung hiding hi.\n(b) Zominam Ni (Zomi National Day) pen February kha sung hiding hi.\n(c) ZIA kumcin kikhoppi (Thanks Giving Day) pen June kha sung hiding hi.\n(d) Thu phamawh mipi kikhopna (Emergency Meeting)\nKhenpi 22: Thukhunpi puahphatna leh kipsakna (Bills and Amendments)\n(a) Zomi Innkuan Adelaide Constitution leh By-law puahphatna leh behlapna (Amentments) khat peuhpeuh aom leh Makai (E.C) atamzaw thukimna tawh kibehlap thei dinghi. Behlapna (Amentments) a kigelh khiat khitciang mipite ettheih, simtheih dingin kihawm khia dinghi. Mipi te sungpan puahphatnop leh behlapnop aom leh kikhop pi nite ahi zong, thuphamawh mipi kikhopna (emergency meeting) kisam in mipi a tam zaw thukimna tawh kikipsak ding hi.\n(b) Puahphatna leh Behlapna (Amentments) ciaptehna\n1. A Khat vei puahphatna (Amendment I), 2013\n2. A nih vei puahphatna (Amendment II),2014\nKhenpi 23: Minam thupit sakna\n(a) Minam dangte kiangah ih Zomi pih te gensia, zuak, daisak loding\n(b) Ih Zomi simloh, minam dangte thupi masa sak loding\nKhenpi 24: Thukhunpi a kigelhna Laibulpi (Original Language)\nHih ZIA thukhunpi a kigelhna Laibulpi pen “Tedim Zolai” hiding hi.l\nFacebook Page : https://www.facebook.com/zomiinnkuanadelaide/\nItem Reviewed: Zomi Innkuan Adelaide (ZIA) - Australia Tangthu leh Thukhunpi (Constitution and By-law). Description: Rating: 5 Reviewed By: Cinpu Zomi


timestamp: atn

url: =Tulaai Leitung Thuthang Tuamtuam Updates March 4, 2014\n· BIMSTEC kici Bangladesh Tuipi pang a teeng gam tea hi Myanmar, Bangladesh, India, Thailand, Srilangka ,Butan,Nepal gamte athumveina khawmpi Kawlgam khuapi Nypidaw ah March 4, 2014 ni in nuamtak kibawl a nasepkhop ding namthum thukimna suaikaai thei uhhi ci in U Thein Sein in mipi mai ah genkhia hi.\n· Mualtungmi namkee thukan te khawmpi Shan gam Taungyi khuapi ah March 4, 2014 ni in kipan a nithum sung kaaiding hi ci in Thuvaaihawm pawl in gen uhhi. Chin mintawh thukan 2 kihel a, pawlpi 40 vaal akihelna lak ah Zomi min kihello buang hi. (Internet sung khawng ei le ei kihai toto sang hihte pawl ah kihel huai hi.)\n· North Korea gamte in USA leh South Korea te atona kawm un Korea tuipi dungteng ah March 4, 2014 ni in Missile thaupi lawn leuleu uh ahihman in USA te in thau lawt ongkidawm mahmah un ci in Vau giapta uhhi.\n· Ukraine gam Crimea tuikulh Russia te in Buluah in gaalkaap thatawh a uk laaitak Ukraine gaalkaapten zong mawkkoih sawmlo himah leh UK te in Ukraine gaalkaap te kiang napan masa kei un ci in March 4, 2014 ni in vaaikhak uhhi. US te leuleu hih Crimea a Russia te gamtatna peen gaaldeih uh ahihi cih agenphet in Russia te in Nuclear apuathei agamla kaapna Missile thaupi A Topol RS-12M Caspian tuipi tung ah lawngiap uh ahihman in Leitung linglawng mahmah ta hi. Tulian in Russia gaalkaap alom atang in Crimea tuikulh tung Ukraine gaalkaap phualpi teng umcih khinta uhhi.\n· Venezuela gam buaina khang semsem a ahih man in UN General Secretary Mr Ban Ki Moon in lungphona anei mipi te thu ngaihsak unla koicibang in alaailak ah vaatsatding cih thuhoih zong un ci in March 4, 2014 ni in Venezuela kumpi te zasak hi. Hih Venezuela zeel zong Russia mah in angvan zeel ahihman US leh adangdangte gina in Cuba gam ah gaalvanthupi pawlkhat tuahtuah ta hi.\n· Leitung a teenna ding a ataman mahmah khuapi 131 te pan 2013 kum in Japan gam Tokyo khuapi akhatna ah om himah leh 2014 ciang Tokyo khuapi kheng in Singapore akhatna akuivum peen ah omta hi ci in Economics Intelligence Unit ( EIU ) te in March4,2014 ni in pulaak khia uhhi. Singapore a om Zomi te peen tuni a kipan mimawkmawk lo nahi ta uhhi.


url: =Zeisu in bang Pawlpi azuan tam ~ Khup Khen Thang :: ZOMI DAILY\nZeisu in bang Pawlpi azuan tam ~ Khup Khen Thang\nposted on 1 May 2020 at 10:40 pm Lomkholna: Article, Biakna, Khupkhenthang\nZeisu in bang Pawlpi azuan tam ~ Sia Khup Khen Thang\nLeitungah pawlpi tam mah mah in koi pawlpi ah lut ding le suak ding cih pen mi khempeuh phial ii ngaihsut khat a hihi. Tua ahih leh I ngaihsut beh ding khat hong om a, Tapidaw I cih kua te hiam? Tapidaw i cih in Zeisu Khazih nungzui cihna a hihi. Tua hi leh “Zeisu in bang pawlpi ahi diam” cih a hihi. Tuhun in Zeisu hongpai hi leh bang pawlpi azuan diam? cih ngaihsut huai mahmah thu a hihi. Leitungah amau leh amau Tapidaw a kici pawlpi bekbek 47,000 val bang om hi.\nTua a hih mawk leh akhial khat om cih i phawk hong kul hi. Zeisu Khazih khat bek hi napi, Ama’ min suang bekbek pawlpi 47,000 val cihmawk pen hong ngaihsut huai mahmah ta hi. Tua ahih leh tua pawlpi khempeuh a maan uh diam? Maan thei khial thei hi.\nTu in hih tawh kisai thupi leh theih huai a hih manin mipi in I tel zawk theih nang in ikikup dingin hong telkhia ka ahihi. Gentehna in ken gutui thawl khat nei in tua pen, “gutui hi, na dawn leh si ding” hong ci leng, kua ma’n dawn hetlo ding hi. Ahizongin, tua gutui tawmcik la in singgahtui tawh hel in hong pia leng, dawn in si ding hi uh teh. Lai Siangtho sungah Dawimangpa pen mikhempa ci in gen hi. Khemna i cih pen ahoih leh asia tawmtawm kigawm ahi hi.\nZeisu in thumaan leh Lai Siangtho a zat teh Dawimangpa in zong, asia leh apha hel in zangh hi. Tua bangin ahelzau ciangin mite akhemzo pan ahihi. Ahizongin “To nih na, kuamah in sem theilo hi. Pasian na leh Dawimangpa na kisem khawm theilo hi. Khat it in khat na mudah kul hi” ci-in Zeisu’n gen hi. Zeisu in “Kei hong pawlpih lote kei hong langpangte hi” ci hi. Tu-in kong genbeh nop lai ah a kipatcil in Zeisu in pawlpi neilo hi.\nMatthai 16:18 ah Zeisu in Peter kiangah, “Nang Peter (petros),” na hi aa (Greek lai in petros hi a, masculine singular, suangneu cih na ahihi), hih Suangpi tungah ka pawlpi ka phut ding hi ci hi.” Pawlkhat te in Peter tungah pawlpi phut ding hi ci-in ngaihsun uh hi. Hilo deuh hi. Peter pen suangneu hi a, Suangpi pen Zeisu bek a hihi. Tua ahih manin Peter in “Nang, Zeisu Khazih, anung ta Pasian tapa na hihi,” ci in pulak hi.\n“Suang tungah ka pawlpi ka phut ding” Khazih in ci hi. Ka Pawlpi a cih ciangin (singular possessive pronoun) hi a, Amah a kigen ahihi. Tua ahih manin a pawlpi a cih ciangin inn leh lo kilam te gen hilo a, khuamial sung pan khuavak ah kisam khia mimalte a gen a hihi. Mawhna pan hotkhiatna ah a kisamkhiate a hihi. Thuma’nlohna pan in thumangte Zeisu pawl a hihi.\nEfesa 4:5 ah “Pasian khat” “Upna khat” “Tuiphumna khat” ci hi. Johan 10:16 ah “Tuu huang sungah omlo, tuu dang ka nei lai hi. Tua te zong tuu huang sungah khum in amaute in ka thu hong ngai in tuu a omsate tawh honkhat suakkhawm ding uh hi” ci hi. Tuucing khat bek om ahihna kimu thei hi.\nFilipi 2:2 ah “Kei tawh ngaihsutna kibangin note khat le khat ki-it in khat le khat lungsim kituak in na omna uh tawh keima lungdamna na hong cingtaaksak na ding un” ci hi. Tua ahih manin Zeisu um Tapidawte in hidan i hih a kul ahihi.\nSawltak 2:1 ah pawlpi masate “Pentecost hong tun ciangin munkhat ah kigawm in lungsim kikhat” ci hi. Kong gennop lai khat in, kawl gam bekbek ah akibanglo pawl tuamtuam 5000 val bang om hi. Tuate in khat le khat kibang lo in, Lai Siangtho bulphuh ci napi in Lai Siangtho tungah kinga taktak lo ahih man tampi in khen a hihi. Lai Siangtho ah kinga uh hi leh avek in zuihna leh upna ah kibang ding uhhi. Tua kikhenna ahang in Pasian Kammal Lai Siangtho a vek in sang taktak lo in san nei in, sanloh i neih man a hihi. Lai Siangtho in eite hong kipawlsak in hong khenlo ding hi.\nTu in i genbehnop in ah, thu i zak khat peuhpeuh pen maan hiam maanlo hiam cih Lai Siangtho tawh sittel pahpah ni. Sia khat ii gen manin um kei unla, Pasian in a kammal Lai Sianghto sungah a gen manin um zaw un. Hi mahlo a hia leh? Tuhun thugen minthangte dan in Lai Siangtho munkhat lian man in ut bang a gen i hi kei hi. Isaiah 28:10 ah a gen bangin “Malkhat khit malkhat, gualkhat khit gualkhat, thukhat khit thukhat” sim in sit tel in tua khit teh um pan ding hi hang. Tua a hih manin Pasian kammal Lai Siangtho tawh a kituak lo a gen a om leh tua bang mite i khemna pan in kikem pah ding hi hang.\nRom 16:17 ah “Note hong kikhensak thute pel un” ci hi. Korin Masa 1:10 ah Paul in “Note lakah kikhenna a omloh nadingin ka hong gennuam hi.” Kong it lawmte aw…Zeisu Khazih in upna khat bek tawh pawlpi khat bek, Lai Siangtho bulphuh nei a, ngeina tungah kinga loin Pasian thukham tungah kinga hi. Mite thukham tungah kinga lo hi. Na thukim uh hia? Zeisu Khazih hi dan pawlpi bek ah hong kikhawm ding hi.\nKoi maan pen hiam cih nakan nuam ding hi. Pawlpi tampi om a hih manin a vek a pai in sit ding bel baihlo ding hi. Tua pawlpi tampi i haihkhiat theih nadingin Matthai 7:20 ah “A maute agah tawh na thei ding uh hi” ci hi. A min uh tawh hilo, a pawlpi golna tawh zong hilo, thugenpa siam man tawh hilo, music tum te siam man tawh hilo, pawlpi a hauh man tawh hilo, na mipih na nampih te a hihman zong hilo in a mau te i gah tawh et ding a hihi. Lai Siangtho in agah tawh koi ci bang in thukhen ding cih hong gen hi.\nKen ka pa mipi lakah a om lam hong gen in, na kimu un hong ci hileng, a puan silh, a necktie mel pen a eng, a sam zong a vom hi, cih dan in hong gen hileng zon nop tuam mah mah din ghi. Tua loin nang tua pa maw ci-in mi i muh peuh kiban dot theilo hi. Tua mah bangin Pasian in a pawlpi pen koidan pawlpi hi ding hiam cih hong hilh manin Topa tungah lungdam hang. Tua manin pawlpi aza atul aa sim ah pai kawikawi in koi man pen hiam cih va zon ding hilo a, Pasian pawlpi in koi dan pawlpi te hiam cih Lai Siangtho hong hilhna i et ding ahihi.\nMangmuhna 12:17 ah, mite i sittel dan ding hong gen hi. “Gulpi” kua hiam? Mangmuhna 12:9 ah “gulpi pen” “Dawimang pa, Satan” ci hi. Tua leh “Tua gulpi heh hi” ci hi, kua tung ah? Numei tungah heh hi ci. Genkholhna ah Numei in pen pawlpi limla hi. Pawlpi pen monu hi a, Zeisu pen mopa a hihi. Numei hoih in pen pawlpimaan limla a, numei hoihlo, numei kizuak in pawlpi limla mah hi aa, ahizongin apai khial pawlpi, a maanlo pawlpi limla leh tua bnag pawlpi a genna ahihi.\nTu in Lai Siangtho ah, “Gulpi, numei tung heh mah mah hi” cihnopna ah Dawimangpa pawlpi maan tungah hehpih mahmah hi cih ahihi. Tua acianlai pawlpi do dingin kuankhia hi ci hi. Acianlai cihciangin puan kizuak tawh genteh leng, a dangteng beita in khat om lai cihna hi a, tua a omlai pen a beisa a te mah tawh kibang cihna a hihi. Tua ahih manin Acianlai pawlpi cih pen Zeisu hong hilhna tawh kibang a kiphut pawlpi cihna a hihi.\nTua banah Gulpi a hi, Dawimangpa in acianlai pawlpi do dingin kuankhia hi ci hi. Tua leh, “tua acianlai pawlpi te a koi ci pawlpi hiam” cih ki kan leh I theih hong kul hi. Tua acianlai pawlpi in Pasian thukham zui-in Zeisu teci panna a neite ahihi.” Mangmuhna 19:10 ah Zeisu teci panna cih in Kamsanna kha (khasiangtho humop lai) hi cih hong hilh hi. Tua kha hilhkholhna acih in kamsangte lai-atte a cihna ahihi. Acianlai pawlpi in Pasian thukham bek hiloin Kamsangte lai-at leh thuhilhte a umte hi ding hi ci hi.\nTua ahih leh Acianlai Pasian pawlpi koi ci zon ding i hi hiam? Amasa in Sabbath nipi ta’ang in, kaalkhat sunga ni masa nipi in zatna thukim pih lo ding hi. Lai Siangtho pen i deihlohte paikhia, i deihteng la ziau loding hi. Acianlai Pasian pawlpi in Thuciam Lui le Thak paihkhiat neilo uhhi. Lai Siangtho khempeuh Kha Sianghto humop hi cih a umte ahihi. Tua ahih manin Acianlai Pasian pawlpi I zonna ah James 2:10 ii a gen bangin Pasian thukham zuihnei in paihnei cih bang hilo ding hi. “Khat i palsat le avek a palsat mah a hihi” ci hi. Tua ahih manin ngeinate nusia in Pasian thukhamte zui a, tu a dan upna le zuihna a nei Lai Siangtho tawh kituak pawlpi na muh leh tua pen nial kha het kenla hih in Acianlai Pasian pawlpi hi ci-in sangpah in.\nTu in ah Isaiah 8:20 in bangci hiam cih leh “Thukham ahi a, teci panna a hizongin Pasian kammal Lai Siangtho tawh a kituah kei leh amau sungah khuavak omlo hi” ci hi. Tua ahih manin hih mun tawh limtak i etcian kul hi. Lai Siangtho avek in sim in. Mi hong nialna mawk, hong zawhthawhna mawk tawh a nung zui kha ken. Lai Siangtho sim in etkak in. Bekthamloin, Lai Siangtho in Pasian pawlpi bang ci gen hiam cih leh Thukham Sawm akem leh azui-te hiding hi ci. Giat hilo , sagih hilo, a vek a sawm ci hi.\nPasian in apawlpi aciaptehna adang omlai hi. Leitungah a lianpen a hau pen Tapidaw gam om kha mah ding hi. Tua bang pawlpi lian, pawlpi hau te in Pasian pawlpi, acianlai pawlpi hi cih lahna ding omlo hi. Tua dan pawlpi lian, pawlpi hau-te ah a utte pen bang tawh kibang hiam cih leh biakinn ngai, music ngai, thugenpa ngai hi lel a, Pasian ngai in thumaan deih a, thumang nuam te hilo hi. Pawlkhatte in thugenpa ngai uh ahih manin a kikhopna hang uh pen siapa hang bek hilel hi. Ka lawmpa khat kiangah banghang in biakinn ah kikhawm na hiam ka cih leh, “thei khang e, ka zi kikhawm ahihmanin a kikhawm hi mai ning” ci in hong dawng hi.\nPeter Masa 3:15 ah bang gen hiam cih leh, “Note’ lametna thu hong dong mi khempeuh kiangah lungnemna tawh, thusimna lungsim tawh na genkik theih na dingun akigingsa in om tawntung un” ci in hong gen hi. Tua ahih manin banghang zudawn lo, zatep lo, banghang ni sagih Sabbath nipi in zangh in tawlnga, a hih kei leh bang hang Sunday ni tawlnga in nipi in zangh cih hong ki dong leh Lai Siangtho tawh I lak thei diam? Ki ngiah sun ni.\nLai Siangtho lem in ka zu kadawn lohna, ka za katep loh, Ni sagih Nipi ka zuihna ahang kiciantak in kong hilh thei ding hi. Tua bangin Lai Siangtho gamtat luhekna a neite khempeuh in na upna uh kisit pha un. Banghang aa Sunday nipi in zangh ka hiam? Sabbath nipi in zangh ka hiam, I zatna a hang te Lai Siangtho ah a om mah ahi hiam cih te kanpha, sit pha ding hihang.\nPasian kammal limtak in kan lecin, lamdang sa ding hi teh. Tapidaw pawlpi sungah bangci bang in paikhialhna hong lut hiam cih en lehang, kumzalom 4 hunlai in Rome kumpi Constantine pen piangthak hong ki neihna pan in Tapidaw te ong thangvangvang hi. Abuai huai penpen ah tua dawibiakna, ni pasian biakna pan zia-le-tong ngeina khempeuh Tapidaw biakna ah hong tonpihna uh a hihi. A.D 321 kum in Kumpi Constantine in Sabbath nipi pan in Sunday nipi thukham hong bawl hi.\nA hangin ni pasian a bia, amite a khualna a hihi. Tua khit a sawtlo A.D 336 ciangin Council of Laodicea ah Pasian nisiangtho, ni sagih Sabbath ni pan in Ni masa ni Sunday nipi zat dingin hong khensat uh hi. Lai Siangtho hong lem uh a, Khangtangthu Masa 17:27 ah “Topa aw nangmahin thupha na piaksate a tawntungin thupha ngah ahihi” cih deih kaih mawk mawk in paulap dingin nei uh hi. Pasian in “Akikhel lo Topa ka hihi” ci ta leh pawlpi in “ikhel ding hi” ci uh hi. Tua dawibiakna i hong zawhna hangin tuni in hi bang ni pasian biakna pan hong pai nipi kizangh ziahziah ahihi.\nPawlpi pen hong paikhial semsem a, ahizongin mi pawlkhat ahih leh Pasian thumaan ah kip takin ding uhhi. Pasian in acianlai nei den hi. Tuate dawimangpa in zunglot sawm in pawlpi sung mah pan zangh ta leh Pasian in ka mite ka kem ding ci hi. Hunbei kuan ciangin mihingte thukham zuilo a, Pasian thukham zui in Zeisu teci panna a nei, Acianlai Pasian mite om lai veve ding hi.\nI gensa mah bangin, Acianlai pawlpite in Pasian thukham zui in Zeisu teci panna a lente hi ding hi. Zeisu teci panna i cih ciangin Kamsanna kha (Kha hilhkholhna) alen te hi ding a, mihing thukham a zui te hilo ding hi. Bekthamlo in, tua acianlai Pasian mite pen mitam le gol in, a minthang pen te hi tuanlo ding hi.\nLai Siangtho thumaan igen hangin, pawlpi a lian pen hipah ding, mi tampi in hong zui ding, minthang pen pah ding, hilo cih i telsiam ding kisam hi. Matthai 7:14 ah “Nuntakna mun tunna dingin kong kawiciik in, lamneu a, mi tawmcik a lut hi” ci hi. Bang hang in maw? Kong kawciik, lamneu hiven, tua manin mi a tawm hi. Tawm cih ciang a, leitung milip tawh teh leng mitawm mah mah cihna hi. Acianlai cih pen tamlo ding cihna zong hipah hi. Pasian in mitampi a hon nuamlo hilo hi. Pasian in mitampi hon nuam ta leh mitampi te hotkhiat ding a ut lohman uh hi zaw hi. Khuavak nate sangin khuamial sunga nate it zaw uh a, tua leitungna, a it te uh, nusia nuamlo uh ahih man ahihi.\nThu maan sangin thuzuau ki deih zaw hi. Tua ahihmanin thumaan na gen hangin mi a tul lompi in, hong ngai loin pawl sungah zong hong lutlo ding hi. Thuzuau tawmtawm hel in mitawh kiholem lecin bel, milompi na ngah ding a, a hizongin thumaan tangtak in na gen leh mi tawmcik bek in hong ngai ding hi. Tua atawmcik acianlai Pasian mite in lamtawn tungah kei tawh ton ding uh hi.\nMipi in Pasian nasep ding teel ngeilo hi. Thuhilkikna 7:7 ah “Topa in note hong teelna pen midang te lakah na tam man uh hilo hi. Mi lak ah a tawm pen te na hi uh hi” ci in gen hi. Noah hun lai en le hang, mipi in Topa nasep ding teel lo uh hi. Mi-giat bek in teel in hotkhiatna ngah hi. Sodom le Gomorrah a ki-hal in zong, mi-li bek a taikhia lak nangawn ah khat nunghei in cikhuam suak lai hi. Thu gensiam pen Zeisu in kum thum le lang sung a thu genna ah mi 120 bek ngah hi. Mipi in thumaan thudik deihlo uh hi. Mipi in Pasian thu manglo in, a langdo te Zeisu hong kumkik te vantungah lato in na um uh hiam? Pasian in vantung ah lungnopna sinnopna hong pia nuam hi a, migilo guta buluh te tawh hong koih khawm nuam hilo hi.\nKhuasungah awngin zuu va dawn dih ning ei, ci lecin hong kham om in ka um kei hi. A hizongin Lai Siangtho thumaan va ngai dih ning ci le cin na innkuan pih, na beh na phung na khuapih na tuipih te in hong kham hong kho ding uh hi. Paunak 14:9 ah “Mihai te in a khialh uh hangin phamawhsa lo uh a, mipil te in akhialh ciangun mawh maisak ding deih uh hi.” Tua thumaan vangai kei in, vapai dah in cihna tampi na za ding hi. A hizongin Pasian in ka tuu honpite aw lau kei un cilo a, “Ka tuuno te aw, lau kei un” ci in Zeisu in Luka 12:32 ah hong gen hi.\nTuni in, thusia le thumaan helhzuau in kiholem a, mitampi tuikiphum ding ka lung gulh kei hi. Numei pasal te in Pasian kammal azakna hang un Khasianghto tawsawnna tawh Topa a itna uh lak a, Pasian deihna bangin hong kikhel ding bek uh ka lunggulh hi.\nAcianlai Pasian mite ii kiciaptehna pen Mathai 24:14 ah “Mi namkimte tungah teci a pan na dingin leitung khempeuh ah lungdamna thu kihilh ding hi. Tua khit ciangin beina hong tung ding hi” ci hi. Acianlai Pasian mite in cidamna thu zong hilh ding uh hi. Pasian pawlpi maan taktak, na pumpi, I ut bnagin ki bawl thei lo hi. Na ut banggin bawl thei teh ci in hong hilh aom zen zen leh kihilh te ngaihsun pha in. Tua bang pawlpi pen Acianlai pawlpi hilo ding hi. Pasian in kiptak in a ding ding pawlpi nei hi. Korin Masa 6:19, “Na pumpi Pasian Khasiangtho te’n na biakinn a hih lam thei lo na hi hiam? Pasian aa, hi a, ei neih pumpi hilo hi” ci-in Paul in gen hi. Tua manin i pumpi tawh Pasian minthansak ding, vangliatna piak ding a hihi.\nTapidawte in i nek huai lo pawlkhat om hi. Uite duhlo pawl khat mihing a ne om a, tua pen Pasian khialhna hilo a, ei khialhna a hihi. Gulsa, toktol, innhiksa,cih te nangawn ki ne hi. Acianlai Pasian pawlpi in Korin Masa 10:31, “Na ne a, na dawn a, bangbang nahih zongin Pasian minthan na hisak in” cih kammal um te a hi hi. Tua hi leh zudawnna tawh Pasian minthang sak kua om? Lawmte aw ei leh ei kisiat bawl sawm kei ni. Khrih hangin ei te a gualzo te i hihi. Acianlai Pasian pawlpi in Khrih hong kumkikna thu gen ding uh hi. Paul in Titu 2:13 ah, “Lametna thupha” ci in gen hi. Zeisu hong kumkik ding poimawh tak in hilh leh a gen lo pawlpi in a bang ci pawlpi hiam cih leh tawlngakna, mite lungkim sakna, pawlpi, pawibawl tawh a kibang pawlpi hi a, acianlai Pasian pawlpi hilo hi.\nSanggam u leh nau te, Pasian in pawlpi nei hi. Tua pen Lai Siangtho in acianlai pawlpi ci hi. Tua pawlpi in Pasian thukham leh Zeisus teci panna a hi, kamsanna nei in Kha Siangtho humopna tawh ki-at kamsang te laite um ding hi ci hi. Mipuan silh bang silh lo, mi dawn bangin dawnlo in tuam pha diak uh hi. Mi tamtam cih bang hilo, Pasian it in, Pasian deihna bangin kalsuan a, Pasian thu mang in Pasian deihna bangin a dingtang te hi ding hi. Tua bang hihna in kicing hi hang cihna hilo hi. Thumaan lam a manawhte i hihi. Ka tuu huang sung a om nailo tuu zong ka nei a, tua te kong paipih ding hi ci hi.\nTua ahih manin Mangmuhna 18:2 ah “Kahna aw tawh kiko in aw lian mahmah khat in Babylon kicim” ci hi. Mangmuhna 18:2 “Tua Babylon pan hong paikhia un, Babylon pan hong pai khia un” ci hi. Tua leh tua Babylon in bang hiam? Tua Babylon in Pasian kammal bang a nungta lo pawlpi maanlo te hi a, tua bang pawlpi pan hong paikhia un ci in sapna aw ahihi. Pasian in ka tuu huang sungah a om nailo tuu ka nei lai a, mawhna khempeuh tawh a ki pelhna ding un tua te kasam ding hi, ci hi. Tua leh mawhna i cih in bang hiam? Mawhna i cih in Pasian thukham palsatna ahihi. Tua Pasian thukam zui nuamlo, a thusim lo, awlmawh lo in palsatna hi. Rom 6:23. Tua bang mite, pawlpite lak pan hong pai khia un. No mahmah tua te tawh kikhenkhia un. Na paikhiat leh tua te thuak ding gimna tawh na kipelh ding hi.\nKorin Nihna 6:14, 17 ah bang ci hiam cih leh “hakkol ki banglo puakhawm lo ding, upna ki banglo omkhawm lo ding hi” ci hi. Thumaan lo te leh thumaan te a omkhawm thei diam? Tua bang mite lakpan hong paikhia un, hong kikhenkhia un, ci in Pasian hong sapna a hihi. Tua in hunbei kuan aa Pasian hong sapna a hihi. Pasian in atuu huang sungah hong sam a hihi. Tua ahih leh a tuu huang leh a pawlpi bang ci theih ding? Tua atuu honte leh a pawlpi te in Lai Siangtho um ding uh a, mite bawltawm thukham sangin Pasian thukham zui zaw ding uh hi.\nMatthai 15:9 “Mite thukham a hilh uh a, a mawkna in kei hong bia uh hi” ci in gen hi. Mangmuhna 14 sungah Sapi ciaptehna teng a genkhiat ciangin acianlai Pasian mite bang ci ding hiam cih leh “Pasian thukham zui in Zeisu tungah acitak, misiangtho te in thuakzawhna kisam hi” ci in gen hi (Mangmuhna 14:12). Zeisu hih leitungah hong pai leh Pasian thukham a zui, Khasiangtho humop kamsang lai te um in Zeisu teci pan na a nei a pawlpi hong zong leh nang le kei tua pawlpi ah i om kha diam? Ki ngaihsun in.\nZeisu leitungah a om lai in a pa i thupiak teng zui in kem cing hi. John 15:10 ah kua (9) bek hilo sawm (10) azui te ci hi. Luke 4:16 ah “Zeisu a ngeina bangin Sabbath ni sial in biakinn ah pai hi” ci hi. Tua a hih manin Zeisu in acianlai Pasian mite omna ah hong pai ding hi. Dawimangpa, gilopa ii suksiatnop tua acianlai, Pasian tungah citak in a thupiak te zui a, Zeisu teci panna lenkip in Khasiangtho humop Kamsang te lai at te anei, pawlpi mite hu ding hi. Tua a hih manin leitungah hong pailai mah bangin, Zeisu pen zanni, tuni leh zingciang, a tawntung in a kikhel ngeilo pa ahihi.\nTua bang mite lak ah no teng kong omsak nuam hi. Tua bang mite kong suaksak nuam hi. Pasian mite tawh tuni in na kituahkhawm nuam uh hiam? Zeisu na it hiam? Zeisu in kei hong it te in ka thupiak zui ding hi. Ka thu hong mang ding hi ci hi (Johan Masa 5:1-5). Nang na it taktak hiam? Tuni in Pasian na itna bang tawh na lak ding hiam? Pasian I itna kisit tel ni. A it taktak ka hi hiam? Kampi bek tawh a it ka hi hiam? Ki sitel ni. Zeisu aw nong nget bang, nong gen bang in semnuam mah ingh” a ci ngam, a ci nuam i om diam? Tuni in khensat in. Khazih Sungah, Sia Khup Khen Thang (Yangon, Myanmar)\nPrevious: US Kentucky pan Pa Thang Suan Khup (Mualnuam, kum 38) in hongnusia\nNext: Hih leitung mah ahzong ~ Evan. Suangh Dal\nRev. Hau Lian Kham phawkna ~ John T Hum\nMalaysia, KL Sentral leh Setapak kikal RM950 angen Taxi Driver khat kiman\nNorth Korea galkapkhat ataisim laitak thautawh kikap, Video ki khahkhia\nCi kisawh Coffee haikhat ~ Zam Thuam\nNisa thuakleh avun kokkhia in si aluang ahehpihhuai mahmah numeino\nNumei tungpan pasalte lamet lianpen ~ Job Cinpi


url: =Thu Hilhkikna 23 | Siantongluan\nThu Hilhkikna 23\n"A ciltang a kitam ahih kei leh, a pasal na a cinglo mipa Topa}-a ding kikhopna sungah lutlo ding hi.\n"Zawlta peuhmah, Topa}-a ding kikhopna sungah lutlo ding hi. A suan a khak khang sawmna dong nangawnin Topa}-a ding kikhopna sungah tua bang mi kuamah lut theilo ding hi.\n"Ammon mite ahi a, Moab mite ahi zongin Topa}-a ding kikhopna sungah lut theilo ding uh hi. A khang sawmna dong nangawnun Topa}-a ding kikhopna sungah lut thei ngei peuhmahlo ding uh hi.\nBang hang hiam cih leh Egypt panin na paikhiat lai-un lampi-ah an leh tui tawh amaute in note hong dawnlo uh a, note hong samsia dingin Mesopotamia gam Pethor khua panin Beor tapa Balaam cial uh hi.\nAhih hangin Topa na Pasian un Balaam thu ngailo hi. Topa na Pasian un note hong it ahih manin, Topa na Pasian un samsiatna pen note-a dingin thupha-in hong heisakzaw hi.\nAmaute nopsakna ding ahi a, a daupaina ding uh ahi zongin na khantawnun na hanciam kei ding uh hi.\n"Edom mite khatpeuh na mudah kei ding uh hi. Bang hang hiam cih leh amaute na sanggam uh ahi hi. Egypt mi khatpeuh na mudah kei ding uh hi. Bang hang hiam cih leh amau gamah peemta na hi ngei uh hi.\nAmaute sung pana piang a khang thumna mite-a kipan Topa}-a ding kikhopna sungah lut thei ding uh hi.\n"Na galte uh a do dingin kuanin giahphualah na om uh ciangin, siatna nam khempeuh panin nomau na kikem ding uh hi.\nNote lakah, zan sungin ama tungah thupiang hangin a sianglo mi a om leh giahphual pualamah amah paikhia ding a, giahphual sungah hong pailo ding hi.\nAhih hangin nitak ciangin amahmah tui sungah kisil ding a, ni a tum ciangin giahphual sungah hong paithei ding hi.\n"Giahphual pua-ah awnghawhna ding mun khat na nei ding uh hi.\nNa galhiamte uh banah tulzum khat na nei ding uh a, awng na hawh khit uh ciangin tua tawh lei to-in, na ek uh na vuk ding uh hi.\nBang hang hiam cih leh note hong hon ding leh note mai-a na galte uh a hong pia dingin Topa na Pasian uh na giahphual laizang uhah hong pai hi. Tua ahih ciangin note lakah a kilawmlo nate a muhlohna ding leh note kiang panin amah a paikhiat lohna dingin na giahphual uh siangtho ding hi.\n"A topa kiang panin no kiangah a hong tai sila, a topa kiang mahah na apkik kei ding uh hi.\nNa khuapite uh lak panin ama teelna mun, ama lungkim penna, note lakah note tawh amah hong teng ding a, amah na nengniam kei ding uh hi.\n"Israel ta numeite biakinn sunga a paktat pawlin omlo ding uh a, Israel tapate zong a paktat pawlin omlo ding uh hi.\nA paktatnu a kiguaihna sum ahi a, a paktatpa a kiguaihna sum ahi zongin thuciamna khat peuhpeuh piakna-in Topa note Pasian inn sungah na paipih kei ding uh hi. Bang hang hiam cih leh hihte gel pen Topa note Pasian tungah a kihhuai ahi hi.\n"Na sanggampa tungah sumgum hita leh, ankhing hita leh, a meet ngaihsutna-in na khat peuhpeuh leitawi na pia kei ding uh hi.\nGamdang mi tungah a meetin leitawi na pia thei ding uh a, ahih hangin na sanggampa tungah a meetin leitawi na pia kei ding uh hi. Hihte pen a luah dingin na tumna uh gam sungah Topa na Pasian un na sepna khempeuh uhah thupha hong piak theihna ding ahi hi.\n"Topa note Pasian tungah thuciamna na bawl ciangun na ciamna uh tungsak loin na ommawk kei ding uh hi. Bang hang hiam cih leh Topa na Pasian un hong kal teekteek ding a, note tungah khialhna hong hi ding hi.\nAhih hangin thuciamna bawl ding pan na kikep uh leh note sungah khialhna omlo ding hi.\nNa kam uh tawh na ciamsa uh thu pen Topa note Pasian tungah nomau utthu-a na ciam uh ahih manin na kam uh panin a gingkhia peuhmah na tunsak ding uh na ngaihsun ding uh hi.\n"Na vengpa leenggui lo-ah na pai uh ciangin na ut zahzah uh na kham dong uh leenggah na ne thei ding uh a, ahih hangin na van sung uhah na guang kei ding uh hi.\nNa vengpa ankung ding laite lakah na pai uh ciangin na khut uh tawh a vuite na zut thei ding uh a, ahih hangin phiaukawi tawh na vengpa ankung ding laite na at kei ding uh hi.


url: =Zomite le Literature. Agelh ~ Rev. Gin Lam Thang - Laibu Saal\nHome > Thuluui/Articles > Zomite le Literature. Agelh ~ Rev. Gin Lam Thang\nZomite le Literature. Agelh ~ Rev. Gin Lam Thang\nZomite le Literature.\nAgelh ~ Rev. Gin Lam Thang\nLiterature i cih bang a hia?:\nLiterature pen mikang pau hi a, ei pau mah banga i zat kammal hi a, a huampi in bang genna hiam cih zong i thei hi. Literature i cih ciang, 'Lai gelh leh lai sim banah, thu leh la leh a kizoppih teng genna' hi mai. Literature tawh kisai gen nuam ihih manin a tangzai zaw in sut sawm dih ni.\nDictionary lama hilhcian dan:\n- Literature cih kammal in a huam tangzai mahmah hi. Dictionary ah hih bangin gen hi.\nCompact Oxford Dictionary :\n1. Lai gelh leh sim tawh kisai manphatna leh siamna tuam neia thu kigelh te,\n2. Thu gelh khatpeuh ngimna tuam (subject) neia gelh laibu leh thu kigelh dangte,\n3. Thu zaksakna (information) dinga thu kisuaksak (leaflet),\n1. Gelsiamna leh ngaihsun thei dinga siamna hong pia thu kigelh,\n2. Mi siamte leh telsutna (research) hihte in tup leh ngim tuam neia a gelh thute,\n3. Siktawlai tawh kikhen laibu khempeuh,\nJohn Darvan Pictorial Encyclopedia ah:\n1. A tangzaipi a genna ah thu kigelh, mihing ahi a ganhing ahi zongin hun khat sunga telsutna thu genna,\n2. A tom a genna ah theihna a tangzaina ding tawh kisai thu kigelh khatpeuh,\nNam tuamtuam in Literature kizang:\n1. Gelh ding leh sim dinga hoih thu kigelhte:\nI lai, A, B, C (Alphabet) leh laigelh dan leh laisim dan te literature hi a, tua banah laigelh leh laisim i siamna dinga vanzatte khempeuh zong literature ahi hi. I pau dan, i pau i gelh dan (thu leh la gelh dan) leh a mainawt theihna dinga malakna khempeuhte zong literature in huam khin hi.\n2. Minam tangthu a i ngeinate leh a kihilh sawn zel thu leh late :\nMi pawlkhatte in laia kigelhte leh muh theihte bek literature hi dingin ngaihsun uh hi. Ahi zong minam khat in lai a neih ma huna kam (oral) tawh a kihilh sawn zel late, tangthute, pupa ngeinate leh thu leh late literature ahi hi. Zomi Literature tawh kisai gelh ding hi leng, mi tampi in hihte gelh kha lo ding hi. Mi namdangte in zong hih bangte Oral Literature/ Folk Literature ci uh hih tuak. Tua thu leh late leh mai a nawt toh dan leh telsutna dinga lai kigelhte zong literature kici hi.\n3. Thu leh la khut gelh leh siktawlai a khet :\nMikang Dictionary khatin literature a lehkhiat dan, ‘printed materials of any kind’ ci hi. Hih in laibu, thukizakna bu, lai kikhep thugelh (broacher), magazine leh pamphlets, gam lim leh lim gelh dongin huam khin hi. Thu leh la gelhsa a kikoih ahih banah muh theiha kikoih ahihna tak pen literature hi. Tua ahih manin siktawlai tawh kikhen bek hi loin khut tawh kigelh (manuscript), mualsuang, signboard leh adangte zanga thu kigelhte zong huam khin hi.\n4. Khawtheihna, mainawtna dinga manphatna nei thu leh la :\nAmerican Heritage Dictionary in literature pen, ‘Gelsiamna leh ngaihsun thei dinga siamna hong pia thu kigelh, mi siamte leh telsutna (research) hihte in tup leh ngim tuam neia a gelh thute, ci hi. Hih in subject tuam neia kigelh, siamna tuam neia thugelh thesis leh dissertation banah literature tawh kisaia manphatna nei thugelh khempeuh huam hi.\nAwlmawh ding pawlkhat:\n1. Pau dik zat leh pau ah mainawt semsemkisam.\n2. Lai gelh dan dik leh sim dan dik kisam pha peuhmah.\n3. Laibu tampi simin laisim mi hih ding kisam.\n4. Thu leh la i neihsate lai tawh gelh a kepbit kisam.\n5. Thu leh la lama mi siamte gelh laibu tam sem neih ding.\n6. Laibu, thukizakna, magazine leh thu hawmkhiatna a tam leh a hoih neih kisam.\n7. Thu leh la lamah kipattah kisam.\nLiterature lamah kiniam lua:\n1. Pau tawh kisai i dinmun:\nIndia gam hi ta leh, Kawlgam hi ta leh, Zomiten pau tawh kisai in mainawtna ding kisap tampi i nei hi. A hangin i pau kitam zat lo lua a, pau kisiam nawn lo hi. A diakin khawpi sunga omte in i pau zang loin, innkuan sung nangawn ah a zang nawn lo tampi om ta hi hang. Khangthakte bek hi loin nu leh pa khangham zawte in zong i pau a zang lo kitam ta hi. Ei pau nangawn kisiam nawn lo hi.\nPau dik leh dik lo koi pan the ding ? Kawlgam lama te zat ahih manin dik pen hi kici thei tuan lo ding hi. Tu hun ciang pau dik leh dik lo tehna dingin mi tampente in a zat leh dik hi-a a ngaihsut pen pau dik hi kici hi. Tua ahih leh kawlgam lama omte pau a dik pen hi ci-in i sang thei ding hiam?\nTua lai takin Kawlgam lama omte in a zat loh, India gama omte bekin a zat, ahih hang eimi khempeuh in i theih siam kammal pawl khat zong om a, tuate zong pau dik mah hi ci a san ding hi.\nPau pen a nungta (alive) kici a, nungta ahih manin khang thei a, kum 50 halah kilamdang ci uh hi. Tu ma hun peka English pen English mah hi lai a, ahi zongin tu hun khangte in thei nawn lo, zang nawn lo uh hi. A hun tawh kizuiin pau pen lamdang thei ahih manin a lamdanna manban a, a hun zuia pau dik zang thei dinga i kisakkholh kisam hi. I pau kizang lo lua ahih manin pau dik zat ding haksa kisa ciat hi.\n2. Zolai sim tawh kisai I dinmun:\nZomite in Zolai sim kisiam het lo hi. Mi tam zawte Zolai sim dan a sin ngei lote hi uh a, English Alphabet a kizat man leh spelling i siam loh manin, Zolai sim nuam a sa lo kitam hi. Zolai sim siam loh manin sim dingin zong a ngaihsun lo kitam hi. Zolai I sim siam loh manin ei pau tawh kigelh laibute sang kim leh pamte lai tawh kigelh laibute sim nuam i sa zaw hi.\nZolai i sim ngei loh manin Zo ngeina, zia leh tong kithei lo pah a, minam ngeina tawh kituak thu hoih la hoih kigelhte kithei lo hi. A diakin lai i simte in hong zo (influence) peuhmah ahih manin, mi namdangte lai i sim mun leh i theih loh kalin amau ngeina tampi kila thei hi. Gentehna in Kawl lai bekbek i sim leh i theih loh kalin Kawlte ngeina tampi kila a, Kawl minam kisuak thei hi. A peuhmah thu in, Zolai i sim siam loh manin, ei pau tawh kigelh laibute sim hong thadahsak a, tangpi tangta in laisim kitha nuam zo lo hi.\n3. Zolai gelh lama i dinmun:\nKawl gam sung ki-ukna hoih loh manin lai lam tawh kisai a gelh nuamte in zong suahtakna neilo a, tua in mi tampite lai gelh lama khantohna dingah tha nemsak hi. Nisim sangah Zolai kisin lo ahih manin zong lai gelh dan kisiam lo a, tua in hong thanem sak lai hi. Tua banah lai siamte lakah zong zolai gelh a siam lo kitam ahih manin zolai gelh sangin namdangte lai tawh gelh baih kisa zaw banah, laibu bawlte in a zuakna ding ngaihsut- na tawh Zolai gelh ding haksa sa uh hi. Tua ahih manin Zolai tawh kigelh laibu limci kinei zo lo hi.\nZolai gelh dan zong kisiam nailo hi. Lai pau (written language) leh kampau (spoken language) lim ngaihsut lua hanga, ei leh ei haksatna kibawl tawm hi hang. Lai i gelh ciang a sim nuam dingin, i paukhiat bangin gelh leng i lungsim ah kiciamteh thei deuh hi. Gentehna in i pau ciang, 'Khelhna, Vangletna, Zekai' Kici napi, i gelh ciang a lawh nuam lo dingin, ‘Khialhna, Vangliatna, Ziakai’ci citciat sese.\nLai i cih pen i kammal ciamtehna(ciaptehna hi loin), symbol khat hi lel a, i paukhiat banga i gelh siam kisam hi. Mizo literature leh Paite literature ah i pau khiat bangin gelh uh a, theih nuam ahih manin, lai lamah khan cih takin khang uh a, literature tawh kisai in amaute pen Zolai ‘u’ suak hi bek loin Zolai ‘pu’ suak ta uh hi.\n4. Laibu leh thugelh lama I dinmun:\nZolai tawh kigelh laibu hoih i neih hangin tam zo nai lo hi. Hih pen nuntak haksat man, gam ki-ukna hoih loh man leh Zolai gelh i siam loh man hi thei ding hi. Tua banah Zomite in laisim kithadah lua ahih manin laibu bawl nuamte in zong bawl haksa sa uh hi.\nLam khat panin laibu a bawlte in Pasian thu tawh kisai laibu bawl zaw deuh hamtang a, tua in mipite kisapna donghu zo lo ahih manin, lai sim thadah lawh uh hi ding hi. Literature mainawtna ding tawh kisai laibu kinei nailo a, biakna tawh kisai laibu lo buang laibu gentham om lo cih theih phial hi.\nZolai khantohna ding leh laibu tam zaw i neih theihna dingin a khang hun tawh kituak laibu i bawl siam kisam hi. Khangnote adingin Christian Love Story tuamtuam, Adventure lam tawh kisai laibu leh, Novel khawng sim ding om hen la, naupangte adingin naupang tangthu bu leh comics bu khawng om thei hi leh, tua in kin takin Zolai khangsak thei ding hi.\nLaitai Vol. 6. Issue 8. August 2014\nLai Nasepna Thuluui/Articles\nItem Reviewed: Zomite le Literature. Agelh ~ Rev. Gin Lam Thang Description: Rating: 5 Reviewed By: Cinpu Zomi


url: =Obama in University of Yangon ah a Thugen (Zokam) ~ Hau Za Cin :: ZOMI DAILY\nposted on 13 July 2012 at 11:28 am Lomkholna: Article, Hauzacin\nLungdam ing. Tuni in USA President lak pan Kawlgam a hawh masa pen ka hih angtang ing. Hih mun ah thugenna ka neih theih zong hampha kisa ing. Na gam uh kiphamawh ka hih manun kong pai hi. East leh South Asia kikal ah om in, leitunga mihing tamna gamte tawh gamgi na zawng uh hi. Na gam un leitunga gam khangto pente mailam thu tampi kisaipih kha ahih manin note kong kitheihmawhbawl thei kei uh hi.\nNa gam uh minam tuamtuam tenna ahih manin kilawm in paktathuai hi. Tuni in Shwedagon ka hawh a, kum tampi sung hih gam leh i tenna leitung pen itna leh kitelsiamna tawh i tenna gam hi cih lim leh mel lak ahih manin thupi kasa hi. Hih khuapi pan Himalaya mualpi dongah khua tul sawmguk val dongah kizopna nei in, Karen gammang lak leh Irrawaddy luipi dong huam hi.\nHih pilna sang sinna sanginnpi zahtakna lianpi ka nei hi. Hih sanginnpi pan in gamkek mikangte deihlohna kipan hi. Hih sanginnpi pan in Aung San in thukizakna tampi na hawmkhia masa a, tua zawh ciangin gam suahtakna dingin nasep hong kipan hi. Hih sanginnpi pan in U Thant in leitung paizia na sinin tua a pilna sinte tawh UN dong hong makaih hi. Hih mun ah pilna sinna dingin sum tampi kibua in sangnaupangte in a suahtakna uh limci takin a zang ngei uh hi. Tu in zong na kumpi vaihawmna Parliament uh thupukna bangin hih sanginnpi (university of Yangon) in tha lakik in a thupina luite khempeuh a ngahkik theihna dingin a hanciam kik kisam hi; banghang hiam cih leh hih gam mailam leh a thupina ding hih sanginnpi leh a sunga sangkah sangnaupangte khut ah kinga hi.\nEi gam nih kikal ah thuhoih tampi piang khin hi. Kum za val paisa hun in America pan sumbawl, Pasian nasemte zong i kizopna ding zongin hong pai khin ngei uh hi. Galpi Nihna hun in zong hih gam pan ka galkapte uh leh ka vanlenghawlte uh tampi China gam ah lut in gam adingin a nuntakna uh na pia khin uh hi. I gam nih in British ukna pan a suakta i hi a, koh gam in Kawlgam pen gam thak a suak in a lungdampih masa pawl ka hi uh hi. Rangoon khuapi sungah America Zumpi ka neihna ding uh nong piak man un ka lung uh dam a, kizopna a kipsak ding sanginn hih bang nong phalsak manun zong ka angtang uh hi. Ngaihsutna kibanglo in hun sawtpi i om hangin hih gam itna leh a mite itna ah i ngaihsutna a kipelh ngei kei hi.\nTua khempeuh sanga thupizaw pen America in mihing mihinna leh a suahtakna thupisak penpen uh hi cih ka gen nuam hi. Kum tampi sung i lampi tot kibanglo hi. Ngaihsutna kidang hi. Ahi zongin tuni in hih gam in mailam lametna lianpi nei in kalsuan hi cih ka lamen uh a, mipite hangsanna leh deihna kong theihpih uh hi.\nGam leh nam hanga thongkiate puankang silh a Nipini sima hawhte thupi kong sa a, phungzi te in nawngkaina omlo a na deihna uh laka lampi na zuihte uh thupi kong sa uh hi. Huihpi nun lai haksatna thuakte huh dingin mipi kipawlkhawm in na panpih uh zong kong mu uh hi. Sangnaupangte deih ngetna kikona awte ka za uh a, lasiamte suahtakna deihna lasakte zong ka za uh hi. Gamdangah a taikhiate in na gam leh na minam uh tawh kizopna tatsaklo a na omte uh zong ka thei uh hi. Aungsan Suu Kyi hangsanna in tha hong pia in, mihing khat in lametna lianpi tawh nungta peuh leh a lungsim leh a ngaihsutna kikhumcip theilo hi cih hong musak hi.\nUS President ka suak ni in leitung gam kumpi lauhna tawh a vaihawmte khempeuh kiangah ka thugen pen, “Na lauhna uh na beisak nop vua, suakta taka kumpi na sepnop uh leh kong huh ding uh hi,” cih hi. Tua hangin tuma kum khat leh a lang sungin kum 50 val ukcipna tawh a kiuk gam sungah kikhelna hong piang hi. President Thein Sein kumpi sepna nuai ah kikhekna a deih lak ah bawlphatna, bawlhoihna kihel hi. Mipi teelte in vaihawm in kumpi vaihawmna Parliament ah thu kikumta uh hi. Hun khat laia kipampaih NLD te zong kitelna ah kihelsak in Suu Kyi zong Parliament Member a suakta hi. Thongkia tampi kikhah in, zawhthawhthu tawh van puakna (porter puakna) kibeisak a, gamsung thau tawite tawh kilemna bawl in nekzonna leh gam khantohna ding deihna tawh vai kineita hi.\nTuni in ka ciamsa kilawmtatna leh suahtakna a bawl dingin kong pai hi. USA in tangmi khat Rangoon ah koih zo a, sum tawh huhna te kikhakcip nawnlo in, gam leh mipi khantohna dingin zong kong huh sawm lai uh hi. Ahi zongin tua kikhelna ding pen a kipanpan hi a, lampi sau mahmah lai hi. Kumpi vaihawmna in mipi nautang tungah hoihna a piangsak ding ka deih uh hi. Kikhelna neucik ka muh pen a bei ding ka deih kei uh hi. Thakhauh in a mainawt ding ka deih uh a, tua pen America mipi leh ken zong kong deihpih hi.\nGam tuam tuak i hih hangin i lunggulh kibang hi – eima kumpi ei mipi teel hiding, kilem kiit in tengkhawm ding, pilna siamna sin dingin zang ding, i gam leh i minam it dingin suakta taka nungta khawm ding. Tua manin suahtakna pen a kimu theilo lametna hilo in a kimu they, a kizang thei kalsuanna ahi hi. Kitelna bek ah a kizang hilo in nisim nuntakna ah a kizang ding nam ahi hi. USA President lui Roosevelt in tua thu na tellua ahih manin hih bangin na gen hi: America suahtakna pen kitelna bek hilo hi. Democracy cih zong kitelna om cianga vote khiat bek hilo hi. Suahtakna namli kisam hi – kampau, biakna, duh leh deih zon theihna, lauhna pan suahtakna. Hih lite suangthu bangin kitawi uh a, khat omlo in a dangte a ding thei kei hi.\nTua pen ko gam ah ka neih uh hi a, mi khempeuh in a neih ding uh ka deihsak uh hi. Tua thu tuni a ka gennop pen ahi hi.\nKhatna ah, mipi in a deih a lunggulh uh a om leh suakta taka genkhia in kumpi in bil na dawh dinga, kumpi in a kisam bangin na ngaihsutpih ding hi. USA in kum za nih bang ka mipite ading ka hihkhin uh hi. Sila suahtaksakna, numeite in vote khiat theihna, nasem mite kipawlna cihte ka neisakta uh hi. Gamdang nih in zong hong etteh uh a, mipi deihna tawh kalsuanna ah gam khantohna hat mahmah hi cih ka tel uh hi. Mipi te ukcip sangin suakta taka kipawlkhawm phalna ah thuhoih piangzaw hi. Thukizaknate khakcip sangin khahkhia in hong leng mite ngaihsutna kitelzaw hi. Politics ah pawl tuamtuamte daangkoih sangin kipawlpih in semkhawm leng kimainawt zaw hi. Na pu na pa khang vua na ngak uh tuni in a mu na hita uh hi. Suahtakna a ciamkha na hita uh hi.\nMipi suahtakna i zahtaksak theihna dingin kumpi vaihawmna ah thuneihna khempeuh i neihlohna i telsiam ding ahi hi. USA zong tuabang ka hi uh hi. Ko gam ah leitunga galkap hat pen ka neih uh hangin mipi teel vaihawmte thuneihna ah ka thuneihna lianpen uh om hi. Kei President in tua mipi teelte thuneihna pen diktak, maantak in a kizang hiam cih a enkai ka hi a, mipi teel te in kei hong enkaai hilozaw hi.\nA langkhat pan gen leng – kei President deihna pen mipi teel vaihawmna phual Congree ah ka zang sukgawp thei kei hi. Tam veipi kei deihna bangbangin vaihawmpih ziauziau thei leng ka ut hi; ahi zongin hitheilo hi. Mipi teel vaihawmte in thuneihna lianpi nei uh a, kei thuneihna zong a dik in a kizang hiam cih hong zeek uh hi. Ka deih ka gen thei a, ka deih bangin ka hih khinsak thei kei hi. Ahang pen Kumpi Kiukna Laibupi sungah kei zong mawhpuakna ka nei hi. Noh zong kiukna laibupi thuneihna (constitutions) pen mi khat thuneihna sangin tungnungzaw in na koih theih hun ding uh na mitsuan uh hunta hi. Pasal a piang peuh galkap lutsak ding, numei peuhmah nuaisiah ding cih bang ngaihsutna a bei hunta hi. A thanem leh a hatlote kiukna laibupi sunga thukhun in a kep a huai kisam hi. Galkap khempeuh in zong tua laibupi thukhun zuiin a gamtat uh hoih dinga, mipi teel vaihawmte bek in tua galkapte tungah thuneihna zong a neih uh hoih ding hi.\nTua bang lam manawh a i kalsuanna ah America in hong tonpih dinga, hong huh ding hi ung. Hun beisa ah mipi deihna tawh a kiteel mipi vaihawmna kumpi in mipi adingin nopna leh suahtakna leh khantohna piangsak pen hi cih i tel hi. Tua bang dingin a pangkhawm nuam ihi hi. Mipi in a deihna uh a gen uh ciangin kitheihmawhbawl theih a hi kei hi. Kikhelna khat peuh in mipi adingin khantohna leh mainawtna a kidawksak ding ahi hi. Na pil na siamna khempeuh uh na zat uh ciang gam leh minam in hamphatna ngah ding hi. USA in sumbawlna tawh kisai kizopna a khaktan khempeuh khahkolta a, mipi hamphatna dingin sum leh pai ah kizopna i nei kikta ding uh hi. A lian a lal teng bek hamphatna a hih ding ka deih kei a, mipi khempeuh hamphatna ahih ding ka deih hi. Mipi khempeuh in a gah ne ding, a semzo, a zong zo zaw peuhmah in tam ngah ding, nasep hanciam ding cih ka deihna uh hi.\nTua bang ahih theihna dingin golhguk nekna (corruption) a bei kisam hi. Mipi hamphatna a om theihna dingin vaihawmna leh sumbawlna khempeuh ah guktat omlo in a kilangsuak nasepna ahih ding kisam hi. USA pan sumbawlna a nei nuamte adingin a sumbawl dan uh a kiselsim, a kitheilo omlo in a kitel sitset in siangtho taka a sep ding uh ka phal bek ding uh hi. Tua bang mite bek ka semsak ding uh hi. World Bank pan huhna kong zonpih ding uh a, mimal sumbawl nuamte zong kong pattah ding uh hi. Na kumpi un suakta taka kizopna a bawl sawm ka thupisim uh a, sumzatna ah mawh a puak ngam uh ka deih hi.\nTua khempeuh sangin kumpi in na deihna uh hong theihpih in note deihna leh lunggulhte hong sepsak leh ka deihpen hi. Tua hileh nek ding dawn ding neilote, meivak nei nailote, cina damlote, gilkial dangtakte a nuntakna uh man nei pan ding hi. Tua dingin USAID pan in huhna kong pia ding uh hi.\nHih gam ah hauhna tampi om a, leisung sum piang tam mahmah hi. Ahi zongin a hau a liante bek in a meet a nek ding uh kilawmlo hi. Hih gam pen a gammi khempeuh ading hi a, a gam hauhna lianpen zong mipite ahi hi. Gam khanna taktak pen mi khempeuh thahatna guatna pan hong piang ding hibek hi. Tua manin khangnote in pilna siamna a neih uh kisam hi. America zong a khanna leh a thahatna khat pen pilna siamna sinna pan ahi hi. Hih gam sangnaupangte koh gam ah hong pai in pilna hong la le uh ka deih uh a, koh gam sangnaupangte zong noh gam ah hong hawh in pilna hong zong le uh ka deih hi.\nKa gennop lai khat pen suakta taka biakpiakna thu ahi hi. Kizahtak taka biakna piak ding ka deih hi. Minam tampi omna gam hi a, mel leh puam kibanglo hi. I suah i khanna kibanglo a, i biakpiak dan zong kibanglo hi. Biakna tau tuamtuam om a, minam 100 val om hi. Ahi zongin gamsung galguk nei tawntung gam na hi uh hi. Tampi sihlawh a, innkuan kisia in minam kimudah a, khantohna ziakaisak hi.\nGam khantohna pen kilemna omlo in a piang ding hilo hi. Kachin Gam leh a dangah kilemna bucing a om kei leh khantohna nawngkaisak ding hi. Kilemna bucing ah a puapial khinsate nangawn a gam ah a ciahkik theih ding a kisam hi. A deih a lunggulh uh a neih theih ding uh kisam a, a zon theih ding uh kisam hi. Hun sawtpi kisam ding nam hi a, ahi zongin a kipatna a om kul hi. Rohingia te thuakna zong ka za uh hi. Kumpite in thudikna, thumaanna a hanciamna thakte uh ka pakta a, thupi kasa hi. A matut dong uh a sep ding uh a thupi pen hilai ding hi. Tua dingin leitung in hong mitsuanta hi.\nGammi hihna pen a thupi leh a genhak mahmah khat hi. USA ah zong ka buaipih khat uh hi. Ahi zongin ka zuih uh khat pen – mi kua peuh in suakta taka a nuntakna a nuntak theihna gam i neih ding a thupi hi ka ci uh hi. Gam tuamtuam pan pai, biakna tuamtuam nei hi ung. Kam tuamtuam a paute ka thuneu koih tuankei uh hi. Tua in ka gam uh a hihna a hisak hi. Tua in ka gam uh thahatsak a, thakhauhsak hi. Tuni in leitunga gam thupi pen kumpi in kong dinga, hun khat lai hileh kei pen ka vun hangin kumpi a suak theilo dingpa ka hi hi. Ka kiukna uh ka laih uh a, ka bawlpha uh a, tua hangin tuni i kimu thei hi. No zong tua lam na manawh ding uh kong deihsak hi. Thanemna hilo in thahatna lampi a tawn na hizaw ding uh hi.\nA tawpna pen ah, mikhempeuh suakta taka a nuntak ding ka deih hi (freedom from fear). I nuntakna ah i lunggulh i tunna ding lampi hong dal khat pen lauhna a hi den hi. Gal kido ding launa, mailam thusia piang ding lauhna, sum leh pai zonna a kisiatcip ding lauhna, minam leh ngeina a beimang ding launa, cih bangin a tuamtuam om hi.\nMinam tuamtuam mun tuamtuam pan paikhawm ihi uh hi. Suu Kyi a thongkiat sungin Lauhna pan Suahtakna cih thu a gelh a, “Thuneihna khahsuah ding lauhna in thuneihna lente lungsim patausak a, thuneite bawlsiat ding lauhna hangin thuneilote lungsim ah patauhna guan hi,” a ci hi. Tua patauhnate na nungngatsanta ding uh hi; banghang hiam cih leh na makaite uh leh kumpite in tua nungngatsan dingin vaithak a neita uh hi. Suu Kyi mah in, “Lauhna leh patauhna pen a khangto minamte nuntakna ah kihello hi,” na ci hi. Tuni in hih gam ah patauhna leh lauhna tawh nuntakna pen a om tawntungin na deihlohlam uh leitung in ka mu uh hi.\nTua thute hangin kei hih mun ah tuni hong ding ka hi hi. Tuni in tua manin Rangoon hong zin ka hi hi. Hih mun ah thupiangte thupi in manpha peuhmah hi – note ading bek hilo, leitung bup adingin. Minam leh gam tampi etteh ding kalsuanna tuni in kipanpah ahih manin. Hih gam in tua a tup a sawmna a tung ding hiam cih a kisinna tuni hipah hi.\nAmerica pen Pacific tuipi tawh kisawhkha gam khat hi a, tua manin tuni in ASEAN thu tawh kisai in a kisam banga panla dingin ka hanciam hi. Ka naupanglai in Indonesia ah ka om ngei hi. ASEAN gamte pen khangto in mainawt a, kilemna leh kilawmtatna uangbawl semsem in mihing suahtakna leh gam khantohna zong a hahkat semsem uh hi. Tua pen tuhun i paizia ding mah ahi hi.\nTuni in hih mun pan thu ka pulaknop khat om hi – i hun luite hangin i kidahsak, kikhasiatsak ding hilo hi. Mailam en in kalsuan zaw ding hihang. N.Korea zong nuclear nusia in khantoh lam manawh dingin ka deihsak hi, tua hileh USA in hong huh in hong pan dingin a kimansa ka hi uh hi.\nKum 2012 i tun ciangin kuamah nisuah, nitum, leilu, leitaw ciin i kikhen kul nawnlo hi. China leh India khantohna i pakta hi. UNO in leitung gam khempeuh deidan neilo in kilemna ding leh khantohna dingin a semkhawm nuam hi. USA zong koi peuh in mimal suahtakna leh a gam mite suahtakna deihsak a leitung gam thukhunte a zahtakte tawh a semkhawm den nuam ahi hi.\nTua bang gam leh leitung hih mun panin i bawl pan thei hi. Mi khempeuh hamphatna ding sep i kipat ding ahi hi. Thongkia ngei khat in, “Politics pen note sep ding hi. Politicians te bek sep ding hikei,” na ci hi. USA ah kumpi office thupi pen citizen office hi a, President office hizenzen lo hi.\nHaksatna tampi om in a thanem huai mahmah hun a om hangin gam leh nam khantohna ding nasep tawpsan ngei kei un. No a gammite mah hih gam mailam kalsuanzia a gel ding te na hi uh a, suahtakna taktak bang hiam cih zong note khentatna hi ding hi. Suahtakna taktak zong note kipiak bangbang hiding hi. Mihing lungsim tawngah suahtak lunggulhna taktak pen om a, tua pen a taka nuntakpihna ding na hanciam ding uh hi. Hangsan a kisap hun om a, na makaite un tua hangsanna a nei khin uh hi.\nNa lampi uh sau in gimhuai dinga, na deihna uh hong dal hong khak om kha ding hi. Ahi zongin hih ka dinna panin a kikhel khat om a, a kilehkik thei hi nawnlo hi cih ka mu hi. Mipi deihna leh thapiakna in tua kikhelna thahatsak ding a, tua tangtunna gah a kilawh ciangin leitungbup etteh pha mahmah khat hong suak ding hi. Tua lampi na tot laitak un no guak lampai hilo in USA in zong hong tonpih hi cih na mangngilh kei un.\nPrevious: Kawlgam kikhelna leh khantohna Thupuak ~ CS Dal\nNext: Zomi leh Siamsinna ~ Ngulkhanzam Neihsial


url: =Malaysia meileng lampi huangsung ah pasal khat lutsim in tawlkhat khawlcipsak :: ZOMI DAILY\nposted on 28 September 2017 at 8:48 pm Lomkholna: Malaysia, News, Sawltak, World\nMalaysia khuapisung kikawmna in akizang meileng lampi tungah pasal khat taipheimawk ahih manin, MRT Sungai Buloh – Kajang meileng pen tawmvei kikhawlsak cih theStar pan kiza hi. Tuni Thursday nitaklam zuamtuahhun Peak Hour hunlaitak in thupiang ahihi.\nMeileng ataina Train Track Area ah tua pasalpa pen alutsim kici a, tuahangin meileng lampi pen naikhat sungbang ki khakcip hi.\nMRT SBK, Kwasa D’sara geiteng ah mikhat lutsim ahih manin, lauhuai ahih manin Electric Power tawmvei khakcipphot kulding hi. Tuapa zong matphot kulding ahih manin meileng tawmvei ki khakcip dinghi ci’n Twitter tungtawn in thunei te’nzong genkhia hi.\nMRT meileng tawh kisai in thunei ahi Prasarana Spokesman khatinzong meileng lampiteng hoihtak etcian masak kulding ahih manin, ahun sawtpian dinghi ci’n genkhia hi.\nHihvai tawh kisai in RapidKL te’nzong Twitter tungah Update khahkhia uh a, Police te’n manlangtak in tua meileng lampitung ah alutsimpa mankhia khinta uhhi ci’n nitaklam 6:48pm hunin genkhia uhhi. Sitcianna kinei laiding a, hihhang in nawngkaina athuakkha khempeuh kongthum uhhi ci’n genkhia uhhi.\nTuakhit ciangin meileng lampi te hoihtak sitcianna kinei masa in, bangmah nawngkaina aomloh ciangin meileng te angeibang in taisakkik uhhi.\nHih buaina Incident hangin MRT meileng tawh khuasung avak aciahte awkcipgawp uh a, ziakai saktuam mahmah hi.\nRelated: Malaysia MRT meilengthak nikhatsung atuang mi 142313 pha, 50% Discount kipia\nMeileng thunei te’n meileng lampi huangsung ah mipite bangvai bangvai aom zongin nalut hetkei un, hihbang gamtatna hangin liau kituakthei bekthamlo in, midangte adingin ahun tampi ziakaisak, nawngkai saktuam mahmah hi ci’n genkhia uhhi.\nHihvai tawh kisai in athu ala theihbeh, zakbeh aomleh hongki Update kikding hi. Sawltak #zomidaily\nPrevious: US Police te’n vanlengsung panin Passenger khat taalkaihkhiat leuleu\nNext: Hurricane Maria huihpi in anawk khitzawh Puerto Rico ah Phone Signal hamsa mahmah\nKawlpi leh Zogam lampi te ki paikik theita ~ Tedim Post\nVaimim gap thum tungpan thalakna ~ Dong Mung\nKhangkik Zomite’ mailam ding ~ Pau Khat Suan\nRefugee te aciahkhia dingin thagum tawh kisawlloding ci’n Malaysian Foreign Minister in genkhia


url: =ZAM Kiphuhni pan-in ~ Zokhai :: ZOMI DAILY\nposted on 28 January 2009 at 4:16 pm Lomkholna: Article, Politics, Zokhai\nNgaih Zomi Sanggamte,\nTusung hunzong ngah-kisa, lungsim-ah Zomi Kipawlna alungluut mite’ ading theihhuai ding-a seh kahihman-in khualumlela thuakkeeikaai- in honggelh-ing, banghanghiam cihleh tuni Melbourne Suahlam-ah khualumna Digri 41 hi-euau-hi.\nAmasapen-in Zomi thukhual leh apiicing upa pawlkhatte-in Malaysia Zomi Kipawlna-pen mimal’a hilo thamlo-in minam kipawlna bulpite’ lak-ah khatbang-in hong saansak man-uh’n naakpi-in ZAM makaaite’ ading lawp-huai, thangahhuai leh angtanhuai sa mahmah-ing.\nPiicing upa-pawlkhatte’ hong saansakna akipna ding-in ZAM kiphuhzia aneng atawng-in kong suutto dinghi, banghanghiam cihleh ZAM mintawh nasepna tawhkisai thugen lasakding omleh akiseh theiding mi 5 lak-ah khat kahikei zong-in 10 lak-ah khat ka-hihding ki-lamen kahihman ahihi.\nHihbang kongsuut ciang-in thuhoih deihna hi-a, ZAM akiphuhzia akitel nading, makaaite-in bangcibang-a naseemkhin, makaaite-in bangcibang-a maa-nawtding, bangcileh Zomi minamsung-ah noptuamna piangtheiding, makaaite’ kipiakkhiatna leh ahaanciamna- uh bangcibang-a mipi-lam pan-in tawsawn theiding cihte lametna-tawh kongsuut ahihi.\nKonggelh ngeisa mahbang-in Malaysia-ah Zomi dongtuak naakpi-in tam-a, gamdang gamnuam-a Zomite (minam-it mite) inzong hongza, hongthei, hongveipih uhhi. Tuate’ lak-ah USA pan-in Pa. Thang Khen Pau (Kawlgam ciahding hi-in Malaysia-a Zomi upate-tawh thukupna neinuam ahihman-in. Mi pawlkhat-in “Innciahding hongbaang maimai-peuh” hongcihsak hang-in innciahding hi-in vaaikuanding hitaleh minam veina-tawh Malaysia hongbaang midangte-in kipawlna upate khawm ngeilo ahihnazong phawkdinghi) hongpai-a, ZCF makaaipite U Maang Bawi, Pa Kim te-tawh nakimu uhhi. Zomi minam upate-tawh kimuhkhopna aneihnopthu agenciang-in U Maang Bawi te mah-in ZNC (LA), Zomi Innkuan, Tonzaanglawmm, MZO, Liimkhai kipawlna cihbang-a kipawlna tuamtuam pan-in upate hong zasak uh-a, June 7, 2006 Nitaak nai 7 hun-in anuai-ateng- in Pa Langh Suan Cin’ Niangtuisai, KL-ah kihokhawmna kinei-hi.\nPa Thang Khen Pau (USA)\nPa Neng Hau Kim (President of ZNC. LA)\nPa Khawm Khen Maang (ZCF)\nPa Zaam Cin Daal (ZNC)\nLangh Suan Cin (ZNC)\nSuan Ngaih Thang\nLangh Khan Thawng\nDongh Za Khai\nHenrry Thang Khang (Zomi Innkuan upapipa, tu-in NZ-ah)\nThawng Lam Tung\nThomas Suan Khan Kaap (Cikhakual Kipawlna)\nNang Do Pau\nZaam Cin Khual\nPum Khan Daal\nMaang Suan Pau (Pa Kim’ zom-a ZAM Lutangpipa)\nZaam Suan Piang\nEn Suan Khai\nNang Gin Mung (TL Mungbawi)\nThanwg Sian Pau\nThang Khan Maang\nThang Hen Khup\nThawng Khan Khai\nKhai Sawm Dal\nNang Zawh Vuum\nGin Khan Hau\nPau Kaap Thang\nNeng Lian Maang\nPau Khawl Lian\nMung Than Tuang\nPau Khan Kim\nPa Thang Lian Tuang (ZAM LungtangHuhpipa)\nNu En Khan Nuam\nDon Sian Taang\nMaan Saan Cing\nNang Za Thang\nPau Khan Kham\nNang Suan Mung\nZaam Lian Pau\nNang Khan Zaam\nNeng Thawn Thang\nPau Khan Suan\nCin Pum Pau\nThawn Khan Thang\nCiin Khan Dim\nZaam Lem Thang\nLian Suan Thang\nPau Muan Suum\nThang Lian Khup (Khuupsan)\nRobert Khen Pian Suum (New Zealand Zomi Innkuan Advisor)\nThang Khan Tun\nKaap Mung (Enpi) (tu-in NZ-ah)\nMaang Sawm Lian\nNang Thawn Mang\nThawng Cin Zaam (Bukit Tinggi ZCF Makaaipipa)\nHau Muan Lian\nVung Deih Kim (tu-in Sweden-ah)\nVideo: ZAM Founder Pu Zokhai thugenna @ ZAM 10th Anniversary (2006 – 2016)\nTuahun-in amau’ represent’ na-pawlpi theikimlo kahihman-in no nakantawm unla, tuhunlian-in amau’ omnazong theikimlo sawnsawn kahihman-in hongtelsiam- un.\nHih Zomi sanggamteng- in amau’ hoihsak ciatciat sungkhia uh-a, Zomi minam kipawlna khatpeuhmah phuhding hoihsa ciat-uhhi, tuate’ lak-ah Pa Khupsan-in kisam asaklohna gen-a ahizong-in (vote 57 for & 1 against, 2 neutral, 2 minor- kumcinglo) tawh Zomi Kipawlna bawlding kipsakna kinei-hi (Thuciamteh, Zokhai)\nHih thukhensatna tawhkizuui-in mi 7 kiteelkhia-in Donghu Upa ding-in kisehhi. Tuate’ vaaihawmna-tawh June 30, 2006 ni-in kimuhkhopna masa mah-ah upa-thukupna nei uh-a, Pawlpi minvawhna leh panmun sehna nei-thei uhhi.\nMalaysia-a dongtuak Zomi sanggamte ahitheizah-a huhding\nMinam kician I-hihna namdangte’ lak-ah kilanghsakding\nGaaltaai-bukna Phualpi-ah Minam Kipawlna mintawh phu-ding\nSuahtaakna gam-a akiphut pawlpite bang-in ahihkeilh political party tebang-in Thukhunpi cihte-pawl khauhtak-in kikhung lohi, banghanghiam cihelh Makaai seemding ahizong-in Khawk Thuvaan seemding ahizong-in zotzot, nepnep akisamngiat ahihman-in hih atung-a thukimna sung-a akihel khatlehnih nangawn anualam meeting te-ah khatveizong kihel nawnlo phialmah lehzong pawlpi pan-in phiat, lakhia cihtepawl kibawl ngeilo-hi. Ahizong-in thukimna hunmasa-a kihel gige-a, ZAM makaaite naakpi-a hong siatgen mite amimal-in sam-in kigencianna- hiam, theihngawhsakna- hiam khatpeuhpeuh kibawl zeel-hi.\nZAM nasepna 2006 – 2007\nZomi dongtuak taktakte’ belhtheih ding-in Innpi-khat kisaap-a, tualaai-ah cina, liamlehbaaite kikhoi-a, ahizong-in aciillam-in zatuizaha leh zatosaapte kisikzo lo-hi.\nLiamlehbaai leh natnalian (UN Registraltion ngahkhomdingte) ahitheizah-in UNHCR kizotih-a, natna, liamnabaaina leh nausuahna-tawh Registralion angahzong Zomi sungpan tampi om-a, oltak-a angahpak hetlozong tampi-mah omhi.\nTuaciang-in Malaysia Zomi pawlkhatte’ theihkhaakloh khat: zukham-a liamma angah pawlkhat zatopi kipaipih-a (misuamte’ suam bang-in kigenpih himahleh) zato-ah Alcohol Concentration tehna nei-khiinkhian ahihman-in UN uliante ciahkiik ziauziau-a, tua-pen zukhampa-in theilo ahihman-in nawngkaai theizeel-hi.\nHIV aneite leh TB aneite ahihleh haksalo-in angah ziauziauvive hi-a, ahihang-in sanggamnu khat bangpen sawtpimah hong-uai veve uh-a, hong muangmawh mandekphial ciang-in ngahpanhi.\nAdang natna-ah nattun (malaria) bangpen lungtangbuuknat nattun (dengi) natna-tawh akigawm keileh UN-in registration pialo-hi. Dengi-tawh Zomi hoihkhomkhat- in UN registration ngah uh-a, UN ngahkhit ciang-a dengi-tawh asidektak-a abuaizong omzeel-hi. Sanggampa-khat UN ngahsa hi-a, dengi anatpen University Hospital-ah nakilak ahihman-in tualaai-ah damnading kibawl lo-in anatna (Research) bawl hiit-hiat ahihman-in sidektak-a, Zomi Innpi hongtun ciang-in General Hospital-ah kipaipih pahhi. Tuabangdaan nihlehthum om-a,zato siampite-in “zekaai-lua, banghang-in hitanvei koih” ci-in sumngahloh hapgawpna kituak zeelhi.\nZAM akidin hun-in UNHCR te-in Registration apiak-uh akhawl laaitak-hun ahihman-in Zomi alomlom-a UN luuttheih nading lampi naakpi-in ki-lungngai himahleh hongpiang paklo-hi.\nPasian’ Hoihna kiciing ahihman-in gamgiahphual cihkhat ZAM makaaite-in hong lungngaikha uh-a, amau mahmah-in gamlak-ah buuklam hongkipan uhhi. Dengkil gamlak-ah kilam-a, ZAM mintawh akilam ahilianlo Kampong Stenga (Laaizom Camp) pintu satu, pintu tiga cihte ahzong Zomite abu tampi omhi ci-in UNHCR-ah laaiphah kipuak-hi. Dengkil pan-in kipan-in damdam-in lawhcinna hong-omhi.\nKajang, Kepong te-ahzong mi 200-ta giahphual saatding-in kiseh-a, amunding Khaw Thuvaante’ zonding-in kisehhi. Miphazah ahihleh UNHCR-ah kipuak khol-a, ahizong-in buuklam mateng minmalsim kipuak theilo ahihman-in ki-koihphot- hi.\nPasian’ Hoihna hangmah-in Kepong-ah ZAM minsese-tawh buuk akisaat zawhloh hang-in sanggamte pawlkhat’ makaihna-tawh buuk-khat kilam-a, mi 100 kiimbang omding-a akiseh hunsung-in UNHCR te-in “Na mite-uh 200 kiim ci-hilo nahi-uhhiam? Adangte koi-ah omhiam? Ahihkeileh hihte Zomi hilo-hiam?” hongcih ciang-in “Ko’ mi mahhi, adangteng neektawm zong-a apaikhiapak hidinghi” kaci-hi, banghanghiam cihleh tualaai-in CRC te-in I-lawhcinna atheih ciang-in camp bawl uh-a, UN te asap-uh hang-in UN te pailo uhhi.\nHihbangteng’ nua-ah Rawang Giahphual kilam leuleu-a, akhang-ah sanggam akician pawlkhatte-inzong amauleh amau lam-in minmalsiam hongpia-uh ahihman-in UNHCR-ah laaiphah kipuak leuleu-hi.\nGiahphual tungtaang-ah Rawang-pen aki-lawhsam penpen hikha dinghi, ahizong-in neeklehdawn lamsang huhna kingah zeuhzeuh-a, lamkhatpan-in tuabeektawh hongki hehneem hi’ncia ci-in kithuak keeikaai phot-hi.\nHihbang kawmkawm-in mattuakte kibuaipih niloh-a, mattuak a-ol laai-a akitankhia-thei pawlkhatzong omhi. Pawlkhat thonginn taktak ahilo gilbeem-ah kipuak-a, tuapan-in UNHCR’-ah laaiphah puak, UNHCR-te’ n vala-khia zeelzeel-hi. Hihpen pawlkhatte-in CRC te’ laakkhiat sa uh-a, Zomite-in amau a-el mahmahte minpha avapiakzeel ciang-in kidah mahmah ahihman-in tuahun-in Internet-ah kinialna, kikona bekbek tampitak pianghi.\nBangbang ahizong-in hihbangtengtawh maa akizopna-ah tuni ciangdong ZAM makaaite’ lak-ah mimal phattuamna khatbeek omlo-in gensiat thuak akullna-ah thuak, liau akuulna-h liau liang-in maa kizomzomthei ahihman-in angtanhuai kasa mahmahhi.\nZAM itna ahilo, Zomite itna-tawh Kamsuahte:\n“Feb 6, 2007 nitaak nai 6 hun-in Malaysia pan-in Australia-ah Zokhai leengding” cih UNHCR pan-in thu hongpai ciang-in…. ….\nMob: +61 420 800 460\nPrevious: ZNC Campaign Speech – Pu Chin Sian Thang\nNext: Zomi Namni hongpian khiatna ~ Tg. Vungh Za Pau\nItna in ong mu hi (Love that sees) ~ Suang Dal


url: =8888 phawkna ~ Pu Thangboi :: ZOMI DAILY\nposted on 8 August 2019 at 7:39 pm UTC+9:30 Lomkholna: Myanmar, News, Thangboi\n1988 kum buailai in mipi’ lungphona khempeuh university sangnaupang te’n makaih hi. Tua hunlai in university pen Zangkong leh Mandalay bek ah om hi. Buaina hang in sangte akikhak ciang in sangnaupangte hong ciahto ngeingai uh hi.\nNi khat Tonzang a university sangnaupang teng ka inn vuah hong pai uh a, inn sung ah kong kikalh in thu kikum uh hi. Ko pawl bel inn mai ah ka tu ngeingai uh hi. Thu kikup aman ciang un hong pusuak uh a, amakai Pu Pau Khen Sing (L) in “Zingciang zingsang in kadaang ah khuazang in kituah ngeingai ding hihang ei” ong cih ciang in athu katheih loh hang kalawp mahmah hi. Tuahun lai in Tonzang pan university sangnaupang lak ah ka theih lai – Sia Nang Lian Zam, Pu Sua Kap (L), Pu Hau Kang (CNF), Lambu Phut Za Lam’ tapa (amin thei nawnlo), Pu Pau Khen Sing (L), ka U Thang Len Piang (L) cihte pawl ahi hi.\nA zingciang in khuazang bup in kadaang tual lam zuan in kipai ngeingai hi. Tua pan in kigual in lungphona kinei ziahziah hi. Sahang mual ah kah to, Seventh Day biakinn kong ah, Pu Thawng Khua Nang’ inn sak ah, khualai nawkphei in mualpi pan kikawi a tulaitak a bogoke road ah kipai hi. Tulaitak a Chin Shwepyi hall mai ah kikhawl a thugenna om hi. Thugen tampi lak ah Sitni Kham Khan Thang (L), Pu Am Mung, Pi Ceih Lun te’ thugente mah tha kingah pen hi. Pu Am Mung’ thugenna tungtawn in takheuh pan in meiset tu-a mun ah akituah pah lian ahi hi.\nAhunhun in mipi’ lungphona ki neito zel hi. 8888 (August 8, 1988) ni hong tun ding ciang in deihtak lungphona kawlgambup ah neih ding vaihawm uh ahih man in tua ni mi tamdeuh hih tuak hi. Kei bel tua ni ka vangngaih khinkhian khat i nung zui in asingkang tom kahuh hi. Tuilim lui tung ah singkang tom in ka om laitak un mipi lungphote Pu Pum Thangte’ kong mual ah hong suakphei ziahziah hi. Loud speaker tawh amakaite awng uh ahih man in ki limzak mahmah hi. “Mi 5 ta na kigual vo” acih khawng zong kiza setset hi.\nTua ni nitak ciang in ka Pu (Bo Neng Za Suan) te’ inn ah ka hawhto hi. Aphaitam vua RC biakinn (RC biakinn lui) mai ah Tonu’ Biakbuk khat suang tawh nalam uh a na zodekta uh hi. Khuamial dekdek ta a atung ah 8.8.88 cih gelh uh hi. Tuni dong tua laimalte omlai in ka um hi.\nKa Kisuan Mahmah Khat\nLungphona ki zongsang lua ahih man in nitak khawng ciang in lamdung lamvai ah lamsiauh kawm in lawmte tawh lungphona kammalte khawng ka awnggawp thei zel uh hi. Nipi ni khat sunday school kah kaciah madeuh un ka siamah nu uh ahi Siamah Lam Cing’ min lo in “Lam Cing Lam Cing” kacih uh leh lawmte pawlkhat in ka nung vuah “Deihlo Deihlo” ci’n hong zuipah lian uh hi. Noptak sa in ot cihtak in ka awng mawk uh hi. Siamah Lam Cing zong khasia lua in sunday school siamah pan in khawl lian hi. Tonzang ah zong om nuam nawnlo in Kawlpi lalsuk a Rev. Go Cin Zam te’ nukik hong suak hi. Ka kimuh sim un ka kisuang den hi. Kam zongsang pong kihi lel a, azakhate’ khasiat ding lam ki phawkkha hetlo hi. Ka kisuang mahmah hi.\nKa Mangngilh Theihloh Khat\n8888 ni pen ni thupi ahihna, democracy kingah taktak tading ahihna thu khawng ki limgen mahmah hi. Kei zong lawp mahmah kahih man in ka Pu Nang Za Gin (L)’ kiang ah “Democracy kingah taktak tading maw Pu?” ci’n kava dot leh “Kingah pak kei in cei Bawi” hong cihsan ziau hi. Adang hong genbeh nawnlo hi.\nMore: 88 leh Kei ~ Pu Thangboi\nNaupang lualai aih teh telzo ken teh hong ci zong hikha ding hi. Tuni in tua thu ka ngaihsut kik teh man kasa mahmah a, zong ka mangngilh thei kei hi. Sawt nai khollo ding ih sak leh kum 31 ong hipak mawk e maw. Kumte tampianta ei, Lai nongsim sak lungdam, Mung Laan Thang (Tonzang, Zogam)\nPrevious: Phone Screen khaangkhampi azatna hangin akhutpi tankhiat kuldektak\nNext: Jew mite’ lungtang


url: =Pasian In Mihingte’ Piakkhiat Ding Ngen Sese ~ MUC\nPasian In Mihingte’ Piakkhiat Ding Ngen Sese\nPasian in A gam zai nading mihingte’ tung bekah ngase lo-in, vantung mite thumaan tangko dingin zang nuam leh zang thei hi. Topa in Sinai mual tungah Ama aw tektek tawh Thukham apiak mah bangin leitungah a ut peuh sem nuam leh sem thei hi. Ahi zongin mihingte’ lungsim sungah na hoih bawlnopna lungsim a om ding deih ahih manin hih gupkhiatna nasem dingin leitung mihingte teekmah hong teel ahi hi.\nMi dang te’ phattuam nadingin ei leh ei kipumpiakna in, piakkhiatna aneite’ lungsim hat sak semsem hi. Amah leitung Gumpa tawh a kinaisak ahi hi. “A hau mahmah Topa in ei hauh nadingin a zawng pen dinmunah hong ding hi.” Ei hong bawlna-ah Topa’ ngimna i picinsak ciang bekin thupha tawh anungta i hi pan hi. Pasian in ei mihingte hong piak letsongte pen ei mihingte khat leh khat thupha i kibawl theih nading leh Pasian lungdamna thu leitung bup a kizelh nading hi a, a zang lote in haamsiatna thuak ding uh hi. (R&H,Dec. 7, 1886).\nA Met Ngah Nading Zonna:\nSum ngah nading bek zonna in, angsung khualna bek hi a, a met ding bek ngaihsun hi. Tua in kha nuntakna sisak a, Pasian’ hong itna pawlpi sung pan a hawl khia tawh kibang hi. Lutang leh khutin a hun neih khempeuh tawh sum zon ding, neihsa khan toh ding bek ngaihsun in a sep uh leh Pasian leh mihingte’ ii lunggulh nunzia mangthang ding hi.\nPasian in eite leitung hauhna thupha hongpiak a leh, i hun leh i siamnate Topa kiang pan hemkhia-in hong kop, nate tungah i zat ding ahi kei hi. Letsong hong pia Pa in hongpiak letsong sangin lianzaw hi. Eite man tawh honglei khinzo ahih manin i pumpi ei aa hinawn lo hi. Eite in gupna i ngah nadingin a kiteh thei lo man tawh hong kilei khin hi lo ahi hiam? Angsung khualna leh thadah a om hithiatna in Jesu singlamteh thuakna zum huai suak sak hi lo hiam? Eite in a kiteh thei lo itna tawh na khempeuh nusia a hong tatkhiatna thupha gah i at thei hi. Ahi zongin nasep gualzawh nading hun a hong tun ciangin, kha gupkhiat nadingin Gumpa’ nasep i sem hi. I sum tawh huh ding a kisap hun ciangin, i tavuan sem nawn lo-in hehpih ding i ngen hi. I thadahna, thudon lohna leh angsung khualna in Pasian’ hong nget nasep tawh hong kipelh sak hi.\nVantunggam ii a sangpen, a vanglian pen Kumpipa Jesu Krist in a gik mahmah singkhuam pua-in, ling lukhu khu-in, tuikha a dawn laitak eite nuamtak om in, ei leh ei kipahtawi ding i hi hiam? Topa Jesu in a sisan tawh a tatkhiatsa kha manphate eite in thudon lo-in om ding i hi hiam? Tua bang ding kilawm lo hi. Piakkhiat ding i neih laitak in piakhia ni. Thatang i neih lai-in sem khia ni. Ni a omlai tengin sem ni. Eite in Pasian kiang pan sum leh letsong i ngah theih nadingin i hun leh i neihsa sumte Pasian nasep nadingin a tuam vilvel in koih ni. (R&H, Oct. 17,1882).\nA Lianpen Sunglam Galdona\nHih i leitung nuntakna-ah i neih i lam in ciangtan nei hi. Ahi zongin Pasian in hih leitung aadinga hong piak letsongin ciangtan nei lo hi. A nunung pen thukhenna ni ciangin mi khempeuh i gamtat bangin thu hong kikhen ding hi. Kei mi hoih hi ing a cite’ aw kiza nawn lo ding hi. Pasian in mihingte thupha a piak ciangin a kicing takin pia takpi ahihna i mu ding hi. Hih zah a kicing piakkhiatna thu a nial te’ aadingin bangmah paulap theih om nawn lo ding hi.\nEite in i lau ding gal lauhuai a pualam pan hong pai lo hi. I do ding a kisam i gal lianpen in Topa’tung a ki-ap lo ei mahmah i hi hi. Ei leh ei i kizawh leh eite hong it Topa’ hangin gualzawhna i ngah sem ding hi. Jesu upna tawh hoih takin do ni. I zat ding i hun pen hong pai ding hunte hi lo a, tu mahmah i neih i hun ahi hi. “Pasian’ gam leh Ama dikna zong masa un, tua hi leh tua nate hong piathuah ding hi.” Tua nate in tulaitak a Satan’ ngimna a hi khialkhemna thangkam sungah hong tun ding hi. (R&H, March 5, 1908).\nA Nin Bang\nTawntung nuntakna ngah ding kilawm leh kilawm lo cih thu, hih i leitung nuntakzia-ah hong sittel hi, cih eite in cik mah hunin mangngilh huai lo hi. Angsung khualluatna gamtat kihhuai tawh a kidim mi peuhmah vantunggam sungah lut lo ding hi.Tua hi a, Pasian in hih leitungah tawm vei i nuntak sungin hong kepsak neih leh lamte i zat i zekzia hong en a, hong sittel ahi hi.\nI Neih I Lam Khempeuh Pasian In Muanna Tawh Hong Ap Ahi Hi\nMikhat peuh ii neihsa in bang zahin tama, bang zahin tawm ta leh Pasian in muanna tawh hong kep sak ahih thu thei ta uh hen. Thatang, pilna, hun, siamna, neihsa sum leh paai tawh kisai khempeuh ni khat ni ciangin Pasian tungah sazian i lak kik ding hi. Hih in mi mal kim ii mawhpuak ahi hi. Topa tawh i kibat theih nadingin mi dangte’ tungah piakkhiatna, citna, hoihna leh hehpih theihna neih ding ahi hi. Pasian in eite hong pia hi.\nMi tampite in, a hoih nasepte mangngilh in amau aadinga khol ding bek ngaihsun uh hi. Ei deihna bek zui a kiphasak (ahih kei leh) ei nopsakna-ah zat ding bek a, a zong mite in hih leitung nopsakna bek ngah ding uh hi. Ahi zongin, Pasian mai-ah amaute khalam dinmun i et ciangin zawngkhalna, a kizang thei lo, mittaw, lungmuan om lo dinmunah om uh hi.\nMan takin zang thei hi lehang, neih leh lam in mi khat leh khat kikalah kiheh pihna, ki-itna hong khangsak a, itna khau hong suakin tua itna in Gumpa tawh kip takin hong hen khawm ding hi. A kiteh thei lo Pasian letsong a Tapa a ngah khempeuh in Pasian kiangpan hehpihna a ngahna khauh taka lah khiat ding kisam hi. Topa Jesu itna khuavak a ngah mi peuhmah in khuamial sunga om laite’ tungah khuavak puak ding mawhpuak i nei hi. (R&H, May 16,1882).\nKhrist Gamtatzia-ah Khanlawhna\nAngsung bek a khual, i hoih loh gamtatna pan khanglo in, Khrist gamtatzia a hi, mi hehpihna, itna i neih theih nadingin, Pasian in mihing tampite’ tungah haksatna leh gimthuaknate a pian ding phal hi.\nJesu Khrist hong lah khiat mi hehpih theihzia, eite in zong mite’ tungah i lah theih nadingin sapna i ngah ciangin tua itna in khauhtakin hong hanthawn hi. Topa in haksatna a thuak pa ahih manin lunggimna ngah ding hi. Eite in bawlsiatna i thuak laitak in Topa inzong bawlsiatna thuak hi. A sisan tawh a lei sa mihing khempeuh it mahmah hi. Topa in eite tungah hong cih in-ah,”Note thukham thak kong pia hi, Kei mah in note kong it mah bangin note khat leh khat na ki-it un. Khat leh khat na ki-it theih nadingun hih thukham kong pia hi.” (R&H, Sept. 13,1906).\nA Sangpen Hoihna Leh A Lianpen Nopsakna\nPasian in leitung vantung na khempeuh ii nuntakna, khuavak leh nopsakna kipatna bulpi ahi hi. Ni pan hong pai khuavak tang bangin a bawlsa nuntakna nei khempeuhte’ tungah thupha luang khia hi. A lian mahmah Topa’ itna tawh mihingte a manpha lungsim hoih silh sak hi. Tua a manpha mahmah lungsim hoih a ngah khempeuhte in mi dangte tungah hawmsawn ding uh hi. Hih in a sangpen hoihna leh a lianpen nopsakna hi a, Pasian in mihingte’ tungah hong pia thei hi. Tua bang mite in a bawlpa Pasian kiangah a naipen in om thei a, itna tawh nasem suak thei uh hi. Pasian tawh nasep khop ding a nial mi in, ama angsung ding bek a semnuamte ahih manin a lawmte’ haksatnate kimuh mawh bawl uh hi. A cil mi in ama neihsa sum leh paaite kem tentan in Pasian piak hauhna thuphate ama aading bekin zang hi. (Dec. 6, 1887).


url: =Yangon Airport sungah apuakkham theiding muanmawh kimu ~ ZD :: ZOMI DAILY\nposted on 30 November 2016 at 10:53 am Lomkholna: Myanmar, News, Sawltak, Yangon\nZanni Tuesday ni zingsanglam in Rangoon International Airport sungah apuakkham theiding in aki ummawh thawl 4 kimu cih Irrawaddy News pan kiza hi. Hih apuakkham theiding in aki ummawh Plastic Bag khat zingsang in Airport Staff te’n amuh uhciang in kumpi thunei te zasak uh cihi.\nBomb ahemkhiathei “Bomb Disposal Team” tezong Airport Terminal 1 ah delhpah uh a, Airline Ticket Sales Counter khat ii agei aom tutphahsau nuai ah Plastic Bag khat hemkhia uh cih Commander-in-Chief of Defense Services panin Statement bawlkhiatna ah gen uhhi.\nTua Plastic Bag sung aom thawl te sung ah akikoih te Laboratory Tests akibawl ciangin apuakkhamthei hilo cihi. Ahi zongin asungah Painkiller tui, Khuainun ihcih Wax, leh sathau kikoih hi ci’n State Counselor’s Office Information Committee panin genkhia uhhi.\nKumpi thunei te in hih Plastic Bag aki muhna kuamsungteng ah midang paiding phallo uh a, adang apuakkhamthei van aomhiam cih Terminal sungah hoihtak zoncianna nei uh cihi. Ahi zongin Rangoon Police Office panin bangmah genkhiatna neinailo uhhi.\nRelated: Brazil Football Team te tuanna vanleng kia, mi tampi si\nYangon khuasung ah abeisa kalnih sungin Bomb puakkham cih vive kiza pahpah ahih manin mipi tezong ki patau simsim hileh kilawm hi. ZD Sawltak #zomidaily\nPrevious: Malaysia UNHCR zumpi 09 December 2016 (Friday) ni kikhakding ~ ZD\nNext: “Langbawm a ek ah awk” ~ Tual Khan Suan


url: =Cidamna lam nasemte Mobile Tablet kipia :: ZOMI DAILY\nCidamna lam nasemte Mobile Tablet kipia\nposted on 27 May 2020 at 6:24 pm Lomkholna: News, Tedim, Zomi\nKumpi lam Ministry of Health and Sports Department te vaihawmna tawh Myanmar gamah cidamna lam nasemte a muibutzawk nading gelna in Mobile tablet hawm uh hi. Chin State ading 900 val lak pan Tedim Township ading mal 214 hawmkhiatna Vuanzi Pu Pau Lun Min Thang makai in Khuado Hall ah 2:30PM hunin kinei thei hi, cih thu kiza hi.\nMobile Tablet ngah dingte ahihleh Basic Health Staff te leh Station Medical Officer te ci hi. Hih hun sungah Vuanzi Pu Paulun akihel MP Pu Kam Lian, MP Pu Thangkhup, Khuanu/khuapate leh kumpi zum tuamtuam pan makaite kihel thei uh hi.\nPu Pau Lun in a genna ah: “Leitung khantohna tawh kizui-in cidamna lam kikepna kibawlna ah muibut zaw ding deihna in Myanmar gambup Vuanzi Dr. Myint Htwe i gelna tawh gambup ah a kihawmkhia hi, ci hi.\nTedim Siavuanpipa in: “Hih tablet pen mannei tak a zatzia ding leh hih hangin kawlzang te leh khamgam te khantohna tuihual ah kibang takin i kihel khop theih nading lampi khat hi” ci hi. Tulaitak Tedim Township ah cidamna lam nasem mimal vekpigawm 473 pha uh hi. The Tedim Post\nTaiwan kimkot in US galvanleng kileh zialzial\nB-1B Bomber kici ganvanleng minthangte leh vanlai ah galvanleng sathau dipkikna vanleng khat pen tuni May 26, 2020 ni-in Taiwan kimkotin a len hialhial khit ciangin Hong Kong naih lamah zong kilek zialzial uh hi, cih thu Taiwan News in suaksak hi.\nTaiwan pen China kumpi in China khutnuai gam bangin ngaihsun den hi. Ahi zongin Taiwan te in China khut nuai hi kei ung, ci uh hi. A beisa April 12 ni-in China kumpi in galvan a neih lian penpen Liaoning kici Aircraft Carrier galkap tembawpi khat va paisak ngei khin a, tua zawh ni nih khit May 14 ni-in H-6 bomber, J-11 fighter khat leh KJ-500 reconnaissance plane kici galvanleng khat kithuahin Taiwan leitaw lam leh nitumna lam tengah na leng zialzial ngei hi.\nNungkal sungin China kumpi in Hong Kong tawh kisai National Security Law kici Hong Kong mipi’ deih het loh thukhun khat a tangko khit ciangin May 24 ni-in Hong Kong mipi so kik leuleu khin ahi hi. A beisa kumin zong Hong Kong ah China kumpi deihlohna mipi so vilvil ngei khin a, mipite in USA dialkhai tawi-in Hong Kong hong hon un, ci uh hi.\nA tung a USA galvanlengte pen Guam pan hong kipanin Taiwan gam kimkot leh Hong Kong naih lamah a len khit ciangin South China Sea lam manawh suak hi, ci hi. A beisa hun sawt pek pan the People’s Liberation Army (PLA) kici China galkapte pen Taiwan, Hong Kong leh Asia gam bek hi loin leitungbup ah super power dan khatin hong gamtang toto uh a, tunai ciangin USA tawh kingikna hong nasia semsem ahi hi. Source: Taiwan News/ The Tedim Post\nPrevious: Cikciang biakinn kihong ding? America ah biakpiak neihloh\nNext: Makai hoih kisam hang ~ Sia Mungno\nUS ah van man tampi khang theiding; Gas leh Income Tax\nI Pasian nasepna ~ Rev. Khup Za Go\nInternational Army War Games ah Russia te Northern Fleet tembaw zong kihelding ~ TK Lian\nMit cidam nang ~ Dr. Sian Za Kham\nZAM Thupuak :: 10 July 2016\nZDF te EU te Nippon te tawh ih Zogam khantoh nading a Meeting khawm\nAustralia ah atate akigawm in naupang 8 athatlum nupinu thu ki bawlloding\nMalaysia gamsung ah gamdangmi vankhamzuak mi 9 kiman


url: =Khuado: Ngaihsutna thak khat ~ Dr. James Dongno :: ZOMI DAILY\nKhuado: Ngaihsutna thak khat ~ Dr. James Dongno\nposted on 31 October 2017 at 12:14 pm UTC+9:30 Lomkholna: JamesDongno, Khuado, News\nKhuado sung aa kihih thu atuamtuamte lak ah dawi leh kau hawlkhiatna (exorcism) tawh kisiansuahna (spititual cleansing) pen athupi penpen ahi hi. Hih kisiansuah ciangin“kau beng” ci-in, khuazaangin meilah kidee-in dawi-sia inn sung pan khua pua ah hawlkhiatna kinei hi. Dawi hawlkhiat khit ciangin, baangsak – baangkhang, taangban teng ah meilah dee-in nahtang kuak sungah ki siat in khua sung teng taang pempam aa etlawm mahmah hi. Khuabup siang khin cih lahna hih meivakna athupitna i phawk kha kei aa nek leh dawn bek i thupi sak kha hi. Tua ahih ciangin ahoih mahmah hih i ngeina, siansuahna meilah detna limtak i kepcing, i puahphat ding thupi hi.\nI phuahtawm, akilawm ding aa i bawltawm hi lo-in taanglai-in meilah tawh khuasung taang zihziah hi. (.…gual i lenna taang na siilsial ee,… Liando la ) Tua ahih ciangin i khanglui ngeina hoih, meilah det pen tu hun tawh kituakin daatmei, khuaimei vaakin nopcitakin i innte zeemin tee sak zihziah leng (a) i ngeina thupi khat kepcingna, (b) thu-um mite i hih mah bangin Pasian khasiangtho tawh kisiansuahna lah khiatna leh (c) I pu-I pate-in ong vaikhak thute zahtaakna tawh azui ihi ding hi.\nMore: Australia, Brisbane khuapi ah Zomi Khuado bawlna ~ Dr. James Dongno\nKa veeng khatte’ atapa neu khatin apa kiang ah “Pa, en zong inn ah meivaak ni” ci-in kibawl keei hi. A ciah ding uh ciangin a pa-in, a tapa kiang “ Happy Khuado New Year” ong ci sak hi. Etlawm bek lo-in kimeet kasa lai hi. Mei vaak kei le ung kuan’n ka Khuado lam uh ong theih sak ding hiam? Maikum aa kipan meivaak in Khuado dawn ciat ni ci-in kong zawn hi. Dr. J Suan Za Dong\nPrevious: Australia, Brisbane khuapi ah Zomi Khuado bawlna ~ Dr. James Dongno\nNext: 914 – Zomi vai hong nai tektek ta


url: =Ka lungulhna ~ Dong Mung :: ZOMI DAILY\nposted on 9 July 2018 at 7:25 am Lomkholna: Dongmung, News, Zomi\nMipihte aw… Minam kician khat in lai a neihloh phamawh a, tua lai a neihte a picingsak leh a kipsak pen laigelhte ahi hi. Mipite aw…i minam sunga laigelhte kamsiam beek ahi zongin thapia siam ni…\nMakaite aw… Kawlgam sunga Zomi kipawlna makaite, Leitungbup a Zomi makaite aw…minam picing ihihna a kilatkhiat nadingin i pau i lai mahmah a thupipen khat hong suak hi. I pau i lai a mangthan’ loh nadingin eipau, ei lai tawh laibu bawlte, laigelhte panpih siamin tha pia siam ni..\nLaigelhte panpih ni\nUSA, Malaysia, Norway, Ausie, Singapore, India cihte ah Zomibup huamin pawi lianpipi i bawl a, kidemna thupi taktak i bawl uh hi. Tua munte ah lasiam, music siam, political leaders le a tuamtuamte i sam a, pahtaakna tuamtuam i pia hi. Ahi zongin laigelh siate nong phawkkha kei uh a, lailam khantoh nadingin bangmah vaihawmna le gelna omlo hi.\nHong phawk un\nZomi sungah i lai i pau a kip semsem nading, laigelh ukte hong thakhauh semsem nadingin\n1). Laigelh kidemna hong bawlpih unla, letsong limci hong bawlsak un… (Khangthakte hong thalawp diang laibu hoihnono i neihbeh kha ding hi).\n2). Mundang ah huhna lianpipi na piakkhiat bangun laigelhte’n laibu a hawmkhiat nadingin zong hong panpih un…\n3). Siamna tuamtuam a neite’n hamphatna tuamtuam a ngah bangun laigelh siate’n zong hamphatna tuamtuam hong ngah theih nadingin kal thak khat hong vaihawm un..\nNote: Kei mimal lunggulhna hi-a kuama tungah thangpaihna leh khasiatna hituanlo hi.\n(Zomi sung kipawlna makai pawlkhat tawh tuma kum nih lai pekpan lailam khantoh nadingin deihna le lunggulhna ka sungkhia ngei a, tuciang dong bangmah pholok nailo ahih manin hong genkhia kik ka hi hi…)..\nLametna lianpi tawh\nPrevious: Gam leh Minam’ khantoh nang thusim (2) ~ Khup Lian Thang\nNext: Thai kuahawm sungah a awkcip te lakpan naupang 4 ki honkhia theita


url: =Zolabupi Degree le Chin min ~ Khat Thang :: ZOMI DAILY\nposted on 7 August 2012 at 2:57 pm Lomkholna: Article, Khatthang, Politics\nLengtong Kamkhen in, lengtong Pauno pen pahtawina min khat pia a tua pen “Zolabupi” cih ahi hi. Lengtong Kamkhen genna ah lengtong Pauno pen Tedim naipitau nuai ah zukham in khuaphawk lo in a lup laitak, Tedim khangnote in mu uh aa, “eih hiah Zolabupi khat kipaii hi lo maw” ci-uh hi ci. Tua a kipanin lengtong Pauno in “Zolabupi Buaih” a ngah hi. Hi Zolabupi buaih pen lengtong Pauno in zukham-a a ihmut kal a kipia buaih min ahi hi, ci in gen hi.\nChin pen zong lengtong Pauno zukham a ihmut kal a ki-pia min mah bangin, Zomite i ihmut hun lai ahi, lai i theih ma, mi namdangte tawh kizopna hoih i neih ma hun khat lai, i thu theih loh kal a hong kivawh sim na hi gige hi. Chin cih min pen a khiatna ahoih a hi a, a sia ahi zongin, Zomite kammal hi lo hi. Ka Nu in kawllai sin ngei lo ahih manin, Chin hoih takin lo thei lo hi.\nKa Pa in Chin ci-in, Kawlte kiangah kigen leh a aw-suah maan lo ci-in Kawlte in “Chian hi kei uh teh Chin hi zaw uh teh” ci-in ei-minam min ding ei mah hong leh hilh tazen uh hi. Ih minam min pen ei-le-ei’ kilawh bang a nam dangte in hong zuih dinguh hizaw hi. En namdangten i ihmut hun lai a hong vawh uh i zuih ding hi lo hi. I minam mni pen thangtawng i theih ban zawh nawn loh hun pek a ei-le-ei i kilawhna Zomi hi aa, khangham I nu le Pa, Pi le Pu ciang va hopih leng kua mah in i minam min Chin hi hong ci lo ding uh hi.\nEi-le-ei kilawhna minampi khat ih hihna min maan ZOMI pen khangthakte in namdangte tungah pulaak ngam ding, kumpi thuneite tungah kipsakna i ngah theih nading i omomna gamte hanciam tek ding kisam hi.\nZomi min pua kipawlna tuamtuamte in zong kipeng sak hetlo a, kei nasep na, ko kipawlna, ko maban hong ngawngkai sak lo ding hi, cih san het lo a, koikoi ah Zomi min i dinpih ngam ding thupi kasa hi. Kawlte, Vaite, Sente, Mikang/ mivomte kiangah zong Zomi i hihna a daipih ngam, akisaktheihpih ngam ding in i kihanthawn hi. Tua hipeuh leh hun khat teh Chin kici khempeuh Zomi hong ut ni hong tung lel ding hi. Tua pen Zomi kici ei-te ii maban a hi hi.\nP.S. Lengtong Pauno le Lengtong Kam Khen te ciamnuih kawm in genteh ka hih manin hong telsiam dinguh zong ka ngen khawm hi. Lungdam. Khat Thang\nPrevious: Tuzawh Kum 100 Ciang ~ Hau Za Cin\nNext: Minam Puan pen Galhiam hoih khat hi ~ Suum Do Thang